Қуръони каримнинг Каҳф сурасида Мусо алайҳиссалом ва солиҳ банда учрашувчи ҳақида қисса келган. Қисса Аллоҳ таолонинг қуйидаги сўзлари билан бошланади: “Мусо (ўзининг хизматкор) йигитига: “То икки денгиз қўшиладиган ерга етмагунча ёки узоқ замонлар кезмагунча юришдан тўхтамайман”, деган пайтини эсланг. Энди қачонки, у иккиси (икки денгиз) қўшиладиган ерга етишгач, балиқларини унутдилар. Бас, у (балиққа жон кириб,) денгизга қараб йўл олди. Бас, қачонки, (у ердан) ўтишгач, (Мусо) йигитига: “Нонуштамизни келтир, ҳақиқатан, бу сафаримиздан жуда чарчадик”, деган эди, у (хизматкор): “Буни кўринг, биз (денгиз соҳилидаги) қояга борган пайтимизда, мен балиқни унутибман. (Буни) айтишни фақат шайтон ёдимдан чиқариб, у (балиқ) денгизга йўл олибди-я, ажабо”, деди. (Мусо) деди: “Мана шу биз истаган нарсадир”. Сўнг уни излаб ортларига қайтдилар. Бас, бандаларимиздан бир бандани топдиларки, Биз унга Ўз даргоҳимиздан раҳмат ато этган ва Ўз ҳузуримиздан илм берган эдик” (Каҳф сураси, 60-65-оятлар). Оятдаги “икки денгиз қўшиладиган ер” Қизил денгиз ва Ўрта ер денгизи қўшиладиган жойдир. Алусий икки денгиз Форс ва Рум денгизидир, деган. Айтилишича, икки денгиз Урдун (Иордания) ва Қулзум (Қизил) денгиздир . Баъзилар уламолар: “Энг тўғри қавл шуки, икки денгиз Рум ва Қулзум денгизидир”, дейишган. Валлоҳу аълам!\nЮқорида келтирилган оятнинг маъноси: эй ҳурматли Пайғамбар, қавмингиз ибрат олиши учун биродарингиз Мусо алайҳиссалом хизматкори Юшаъ ибн Нунга:\n– Менга сафарда ҳамроҳ бўл. Мен икки денгиз туташадиган жойга етмагунимча юришда давом этаман. Ана ўша ерда мен мақсадимга эришаман. Агар муродим ҳосил бўлмаса, ҳали узоқ йўл юрамиз, – деб айтганини энгланг.\nОяти карима далолатига кўра, Мусо алайҳиссалом ҳар қанча машаққатга, вақт чўзилиб кетишига қарамай икки денгиз қўшиладиган жойга боришга қатъий қарор қилган. Алусий Мусо алайҳиссаломнинг бу азму қарорига қуйидаги сабабни келтирган: “Мусо алайҳиссалом шижоатининг боиси Бухорий ва Муслим Убай ибн Каъб розияллоҳу анҳудан нақл қилган ривоятда айтилган. Унга кўра, Расулуллоҳ соллаллоҳу алайҳи ва саллам: “Мусо алайҳиссалом Бани Исроилга ваъз-насиҳат қиларди. Бас, ундан: “Одамлар ичида энг билимдони ким?” деб сўралди. Мусо: “Мен”, деб жавоб берди. Бас, Аллоҳ илмни У Зотга нисбат бермагани сабаб пайғамбарига танбеҳ берди. Кейин икки денгиз қўшиладиган жойда ундан олимроқ солиҳ банда борлигини маълум қилди”, дедилар. Бошқа ривоятда келишича, Мусо алайҳиссалом: “Ё Раббим, агар бандаларинг орасида мендан олимроғи бўлса, бас, мени унга йўлла”, деб дуо қилди. Аллоҳ: “Ҳа, бандаларим ичида сендан олимроғи бор”, деди ва унинг сифатларини айтиб, Мусога ўша солиҳ банда билан учрашишига рухсат берди ”.\nОят давомида воқеалар ривожи қуйидаги баён қилинган: “Энди қачонки, у иккиси (икки денгиз) қўшиладиган ерга етишгач, балиқларини унутдилар. Бас, у (балиққа жон кириб,) денгизга қараб йўл олди”. Мусо хизматкор йигитга баъзи гапларни айтиб, икки денгиз туташадиган жойга етиб келганларида, улар балиқларини унутдилар, ундан бехабар қолдилар. Балиққа жон кириб, денгизга тушиб сузиб кетди.\nИбн Касир айтади: “У тузланган (қовурилган) балиқ олишга буюрилган эди. Кейин: “Эй Мусо, балиқни йўқотган жойингда сендан олимроқ солиҳ бандани топасан”, дейилди. Бас, улар юриб келиб, икки денгиз туташадиган жойга етишди. У ерда “ҳаёт булоғи” номли чашма бор эди. У иккиси ўша ерда ухлаб қолишди. Енгил шамол эсиб, балиқ сувга тушиб ҳаракатга келди. У Юшаънинг халтасида эди. Балиқ сувга тушганидан кейин Юшаъ уйқудан уйғонди ва балиққа жон кирганини кўрди. Балиқ ортидан из қолдириб йўлида давом этди... ”\n“Бас, қачонки, (у ердан) ўтишгач, (Мусо) йигитига: “Нонуштамизни келтир, ҳақиқатан, бу сафаримиздан жуда чарчадик”, деган эди, у (хизматкор): “Буни кўринг, биз (денгиз соҳилидаги) қояга борган пайтимизда, мен балиқни унутибман”. Яъни, Мусо ва хизматкор йигит икки денгиз туташадиган жойдан ўтишгач, Мусо алайҳиссалом хизматкори Юшаъ ибн Нунга:\n– Қовурилган балиқни олиб келди. Йўл юриб жуда толиқдик, – деди.\nМусо алайҳиссалом гапини эшитган Юшаъ унга ажабланиш билан:\n– Буни қаранг, икки денгиз қўшиладиган жойга борганимизда, ўзим кўрган ажиб бир ҳодисани сизга айтишни, балиққа жон кириб, сувга сакраганини айтишни ёдимдан чиқарибман! – деди. Юшаъ ибн Нун балиққа жон кириб денгизда сузиб кетганини кўрган, бу воқеадан лол бўлиб қолган, аммо Мусо алайҳиссаломга айтмаганди. “(Буни) айтишни фақат шайтон ёдимдан чиқариб, у (балиқ) денгизга йўл олибди-я, ажабо”, деди. Бу ерда балиққа жон кириб денгизда сузиб кетганини вақтида айтмаганликка нима сабаб бўлгани келтирилмоқда. Яъни, балиқ билан бўлган ҳодисани сизга айтишни шайтон ёдимдан чиқарди. Зеро, у инсонни васваса қилиб, хаёлини чалғитади, унга баъзи муҳим ишларни унуттиради.\nДарвоқе, балиқ тирилиб, сувга сакради ва ортидан из қолдириб, ажиб суратда сузиб кетди. Мен буни кўриб ҳайрон бўлиб қолдим! Шундан сўнг Мусо алайҳиссалом Парвардигори белгилаган жойга етиб келганини билгани баён қилинади: (Мусо) деди: “Мана шу биз истаган нарсадир”. Сўнг уни излаб ортларига қайтдилар”. Яъни, Мусо алайҳиссалом хизматкорига:\n– Сен унутган балиқнинг хабари биз истаган нарсадир. Зеро, балиққа жон кирган маконда қидираётганимиз солиҳ банда бор, – деди ва балиқ йўқотилаган, икки денгиз туташадиган харсанг тош олдига қайтиб келдилар. Адашиб кетмаслик учун изма-из ортларига қайтдилар. Бошқа йўлдан юрганлари йўқ.\n“Бас, бандаларимиздан бир бандани топдиларки, Биз унга Ўз даргоҳимиздан раҳмат ато этган ва Ўз ҳузуримиздан илм берган эдик”. Улар балиқ денгизга тушиб сузиб кетган жойга қайтиб келишгач, Бизнинг солиҳ бандаларимиздан бирини топдилар. Биз унга Ўз ҳузуримиздан улуғ раҳмат бергандик, уни танлаб олгандик.\nШунингдек, Биз унга ўз даргоҳимиздан хос илм бергандик. Биз уни фақат Ўзимиз хоҳлаган бандаларгагина берамиз. Кўп саҳиҳ саҳдислар далолат қилишича, оятдаги солиҳ бандадан мурод Хизр алайҳиссаломдир. Баъзи уламолар уни пайғамбар, деб билишса, бошқалар Хизрни Аллоҳ тарафидан илми ладуний берилган солиҳ бандалардан биридир, дейишган.\nМуҳаққиқ уламолар, жумладан, имом Бухорий, Ибн Қайим ва бошқалар фикрича, Хизр ўзга инсонлар каби вафот этган. Бошқалар Хизр тирик экани, охири замонда вафот этишини айтишган. Ибн Қаййим айтади: “Хизрнинг тирик экани айтилган ҳадисларнинг барчаси ёлғондир. Бу борада биронта ҳам саҳиҳ ҳадис йўқ. Бу масалани ҳадис уламолари тўлиқ баён қилишган. Агар истасанг, уларнинг қавлларига мурожаат қил ”.\nМусо хизматкори Юшаъ ибн Нун билан сафарга чиқиб, икки денгиз туташадиган жойда солиҳ банда Хизр алайҳиссаломни учратгач бўлиб ўтган суҳбат Каҳф сурасининг кейинги оятларида баён қилинган: “Мусо унга: “Сенга билдирилган билимдан, менга ҳам тўғри йўлни таълим беришинг учун сенга эргашсам майлими?” деди. У (Хизр) айтди: “Аниқки, мен билан бирга сабр қилишга ҳаргиз тоқатинг етмас. Ўзинг эгаллаб олмаган – хабардор бўлмаган нарсага қандай сабр қиласан?!”. Мусо деди: “Иншааллоҳ, менинг сабр-тоқатли эканимни кўрасан. Мен бирон ишда сенга осийлик – итоатсизлик қилмайман”. У (Хизр) айтди: “Бас, агар эргашсанг, то ўзим сенга айтмагунимча бирон нарса ҳақида мендан сўрама!” (Каҳф сураси, 66-70-оятлар).\nМусо алайҳиссалом икки денгиз туташган жойда Хизрни учратгач, унга:\n– Мен Аллоҳ тарафидан сенга билдирилган илмдан ўргатишинг учун сенга ҳамроҳ бўлишимга рухсат берасанми. Шояд бу менга рушду ҳидоят бўлса, унинг сабабидан яхшилик қозонсам, – деди.\nКўриниб турибдики, Мусо алайҳиссалом бу ерда Хизр алайҳиссаломга пайғамбарларга хос одоб билан билан муомала қилмоқда. Чунончи, мулойимликка далолат қилувчи савол билан мурожаат қилиб, ўзини устоз олдидаги шогирд мақомида тутмоқда, ундан яхшилик йўлини ўрганиш учун ҳамроҳ бўлишга изн сўрамоқда.\nБаъзи уламолар шундай дейишган: “Бу оятда, гарчи мартабалари фарқ қилса ҳам, илм олувчи олимга итоат қилишига далолат қилинмоқда. Мусонинг Хизрдан таълим олиши Хизрнинг Мусодан афзал эканини кўрсатмайди. Зеро, фозил фазилатда ўзидан пастроқ даражадаги одамдан ҳам таҳсил олиши мумкин. Демак, Аллоҳ у иккисидан бирини бошқалар билмайдиган илм билан сийлади. Мусо алайҳиссалом илми шариат аҳкомлари, зоҳирий ҳукмлар билан боғлиқ эди. Хизр алайҳиссалом илми эса баъзи ғайб нарсалар ва ботиний маърифат билан боғлиқ эди ”.\nШундан сўнг Хизр Мусога қандай жавоб қайтаргани келтирилади: “Аниқки, мен билан бирга сабр қилишга ҳаргиз тоқатинг етмас”. Яъни, эй Мусо, агар менга ҳамроҳ бўлсанг, мен билан бирга юрсанг, у ҳолда ҳеч бир ҳолатда сабр қила олмайсан.\nИбн Касир айтади: “Яъни, эй Мусо, агар менга ҳамроҳ бўлсанг, шариатингга хилоф келадиган ишларни кўриб, сабр қилиб туролмайсан. Менга Аллоҳ Ўзи илм берган. Бизлардан ҳар ким Аллоҳнинг ишларига мукаллафдир. Бас, мен билан ҳамроҳ бўлишга қодир эмассан ”.\nЎзинг эгаллаб олмаган – хабардор бўлмаган нарсага қандай сабр қиласан?!” Бу ерда Мусо нима сабабдан Хизрга ҳамроҳ бўлолмаслиги баён қилинмоқда. Яъни, эй Мусо, мендан содир бўлган ишларни кўрганингда қандай сабр қила оласан. Бу ишлар ташқи тарафдан мункар – ёмон ишга ўхшайди. Унинг қаршисида сукут сақлаб туриш амри маҳол. Аммо унинг ботиний жиҳатидан бехабарсан. Сабаби Аллоҳ сенга уни ошкор қилмаган!\nБироқ манфаатли илм олишга ўта иштиёқманд бўлган Мусо алайҳиссалом солиҳ кишига ҳамроҳ бўлиш истагидан воз кечмади. Балки одоб ва лутф билан:\n– Иншааллоҳ, сен менинг сабр-тоқатли эканимни кўрасан. Мен бирон ишда сенга осийлик – итоатсизлик қилмайман, – деди. Яъни, менинг сабрли эканимга амин бўласан: сенга эътироз билдирмайман, ўзимга буюрилган ишларда сенга осийлик қилмайман, деди Мусо алайҳиссалом. Шунда Хизр у билан ҳамроҳ бўлиш учун қуйидаги шартни қўйди: “Бас, агар эргашсанг, то ўзим сенга айтмагунимча бирон нарса ҳақида мендан сўрама!” . Хизр Мусо алайҳиссаломга таъкид билан:\n– Агар мен билан бирга юрсанг, у ҳолда мендан содир бўлган ва сенга ёқмаган нарсаларни кўрсанг, эътироз билдирма, у ҳақида менга хитоб қилма. Мени ўз ҳолимга қўй. Мавриди келса, бу ишларни нима сабабдан қилганимни айтаман.


Ўзбекистонда коронавируснинг янги штаммларини тезкор аниқлаш имкони борми? Инновация вазири билан суҳбат\n17:30 / 03.02.2021\n30 январ куни Ўзбекистонда коронавируснинг британча штамми илк марта қайд этилди. Инфекциянинг янги варианти Дубайдан Тошкентга келган 10 яшар қизда аниқланди.\nЯнги штаммни аниқлаш ва тестлар ишлаб чиқариш билан Инновацион ривожланиш вазирлиги ҳузуридаги Илғор технологиялар маркази шуғулланмоқда. Kun.uz шу мавзудаги саволлар билан инновацион ривожланиш вазири Иброҳим Абдураҳмоновга мурожаат қилди.\nБритания вариантининг хавфлилиги – унинг тез юқувчанлигида\n— Аввало, бу янги штамм эмас. COVID-19'ни келтириб чиқарадиган SARS-CoV-2 вирусининг 4000дан ортиқ янги вариантлари бор. Ҳар ҳафта битта линияда иккита мутация рўй беряпти. Эволюцион биология нуқтайи назаридан айтадиган бўлсак, бу – секин мутацияга учрайдиган вирус ҳисобланади. Масалан, гриппга нисбатан анча секинроқ мутацияга учрайди.\nЯнги вариантлар орасида энг танилгани – Британия варианти. Бу вариант бошқаларидан 17 та мутацияси ва тез тарқаши билан фарқ қилади. B117 вариантнинг хавфлилиги – тез юқувчанлигида. У олдинги вирусга қараганда 50 фоиз тез юқяпти ва шунинг ҳисобига ўлимлар сони ҳам кўп.\nБундан ташқари, Жанубий Африка ва Бразилия вариантлари ҳам бор.\nЯнги штаммни аниқлашга 5 кун вақт кетди. Бу жуда узоқ эмасми?\n— Дубай–Тошкент рейсида келганлардан 33 кишида тест мусбат натижа кўрсатган ва биз уларнинг қон намуналарини Илғор технологиялар марказида текширганимизда, орасидан биттаси шубҳа уйғотди.\nЧуқурроқ таҳлил қилинганда, ҳақиқатдан ҳам Британия варианти экани аниқланди.\nАлбатта, бу – янги штамм. Тест тўпламларимизда 17та мутацияларнинг ҳаммасини аниқлайдиган реагентлар мавжуд бўлмаган. S оқсилининг симптоми бўла туриб, аммо таҳлилда бу оқсил кўринмагани шубҳа уйғотган. Яъни ўша куниёқ, натижаси 2 соатда чиқадиган тестдан кейиноқ биз бу Британия штамми бўлиши мумкинлигини тушундик. Лекин аниқ шундайми-йўқми, айта олмасдик, чунки 17та мутацияни кўрганимиз йўқ.\nКейинги жараён – ўша фрагментни қондан ажратиб олиш, уни клонлаштириш, ҳужайрада кўпайтириш, ҳар бир ҳарфини ўқиб чиқиш кабиларга бир неча кун кетди. Булар ўзи қийин жараёнлар эмас, лекин қўлингизда ҳали зонтларингиз бўлмаса, ушлаб оладиган илмоқчаларингиз тайёр бўлмаса, уни ушлаб олиш қийин.\nМен фрагмент ҳарфларини қайта-қайта ўқишга топшириқ бердим. Ундан кейин, биоинформатик таҳлилларга вақт кетди: ҳақиқатан ҳам Британияда аниқланган вариантга тўғри келяптими ёки мутация (ўзгариш) бошқачароқми?\nҲозир маълумотларимиз бор, энди реагентлар, тест тўпларини оптимизация қилишга тўғри келади. Ҳозир қўлимиздаги тестлар ҳам албатта бошқа штаммларни ҳам кўради, геннинг бошқа участкалари учун ҳам мўлжалланган тест намуналаримиз бор. Лекин аниқ шу Британия штамми эканини тасдиқлаш учун тест методикасини ҳам, реагентларни ҳам, тўпламларни ҳам ўзгартиришимизга тўғри келади.\nҲозир бу бўйича ишланмалар қилиняпти. Тез кунларда масалани ҳал қилиб, янги тест тўпламларини ҳам етказиб берамиз.\nЎзбекистонда ишлаб чиқарилаётган тест тўпламлари янги штаммни танишга мослаштирилади\n— Энди асбоб-ускуналарнинг бошқасини олишимиз керакми, шунча нарсани олиб қўйиб, энди улар ишламайдими, деб сўрашяпти. Йўқ, ускуналар ичидаги реагентлар, тест тўпламлари ўзгаради холос. Ўша асбоблар, ўша кўникма, ўша техника қолади.\nЯнги штаммларни тезкор аниқлайдиган тестларга келсак, улар жаҳонда тижоратлашган ҳолда тайёр турибди, сотиб олишимиз мумкин. Масалан, Британияда янги штамм ПЗР тестида 2 соатда аниқланяпти. Ёки ўзимиз ишлаб чиқаришимиз ҳам мумкин. Ҳозир Илғор технологиялар марказида биз ҳам янги штаммни 2 соатда аниқлай оламиз, яъни одатий ПЗР тестида оқсиллардан бири кўринмаётгани – битта сигнал, аммо бу билан ҳақиқатан ҳам коронавируснинг янги варианти эканини тўла тасдиқлаб бўлмайди.\nБу вирус янги келди. 5 кунда аниқлангани ҳам ёмон кўрсаткич эмас. Биз шошмадик. Нотўғри маълумот кетиб қолмаслигига ишонч ҳосил қилдик. Олим сифатида ҳам, Инновацион ривожланиш вазирлиги сифатида ҳам жиддий ёндашиб, нотўғри информация беришга ҳаққимиз йўқ.\nБемалол айта оламанки, тезкор тест тўпламларини чиқариб берамиз. Илғор технологиялар марказимиз бир миллионга яқин ПЗР-китларни чиқариб, сотувга қўйган. Ўзбекистондаги эҳтиёжни таъминлаб беряпмиз. Бу масалада муаммо бўлмайди.\nТест тўпларимиз янги штаммни аниқлай олиши учун уларни бироз модификация қиламиз. Бунинг учун керакли «илмоқ»ларига буюртма бериб қўйдик. Ҳозир буни чет элдан олиб келиш муаммо эмас, кўплаб компанияларга буюртма бериш мумкин.\nҚўлимизда тестлар бўлади, бундан ҳеч қандай шубҳага тушиш керак эмас. Янги штамм тарқаб кетар экан, Ўзбекистондаги тестларда улар кўринмай қоларкан, деган хавотирлардан йироқмиз.\nГулмира Тошниёзова суҳбатлашди.\nТасвирчи – Дониёр Якубов.\n00:06 / 07.03.2021\nАвстрия ва Германияда карантинга қарши намойишлар бўлиб ўтди\n18:18 / 06.03.2021\nЧехияда оғир эпидемиологик вазият юзага келди\n15:42 / 06.03.2021\nВакциналар узоқ муддатли ҳимояни кафолатлай оладими?\n09:27 / 05.03.2021\nИсроил коронавирус устидан ғалаба қозонганини эълон қилди


Қишлоқ хўжалигига мўлжалланган ерлар 10 гектаргача иккиламчи ижарага берилиши мумкин - Ўзбекистон Республикаси Қишлоқ хўжалиги вазирлиги\n“Деҳқон хўжалиги тўғрисида”ги Қонун (ЎРҚ–680-сон, 01.04.2021 й.) Президент томонидан имзоланди.\nДеҳқон хўжалиги деҳқон хўжалиги бошлиғининг давлат хизматлари марказларига шахсан ташрифи воситасида ёки Ягона интерактив давлат хизматлари портали орқали ҳисобга қўйилади ёки давлат рўйхатидан ўтказилади.\nБунда давлат божи ва йиғим ундирилмайди.\nДеҳқон хўжалигини юритиш учун берилган ер участкасидан деҳқон хўжалигининг ихтисослашуви асосида фақат қишлоқ хўжалиги маҳсулотлари етиштириш учун фойдаланилиши керак.\nШу билан бир вақтда бундай ер участкасида 10 бошгача чорва молни ўтлатишга йўл қўйилади.


Халқаро талаблар даражасидаги фаолият\nМамлакатимиз мустақилликка эришганидан сўнг, тарихан қисқа даврда сиёсий, ижтимоий-иқтисодий, ҳуқуқий, маънавий, хавфсизликни таъминлаш, умуман, барча соҳада улкан ютуқларни қўлга киритиб, дунё ҳамжамиятининг ҳайрат ва ҳавасини орттирмоқда. Ушбу даврда миллий матбуотимиз ҳам жадал ривожланиб бораётгани қувонарлидир. Президентимиз оммавий ахборот воситалари фаолиятини янада юқори даражага кўтариш масаласи ҳақида сўз юритганда, бунда, аввало, ҳуқуқий кафолат ва шароитларни, журналист ҳамда техник кадрлар тайёрлаш тизимини такомиллаштириш, уларнинг меҳнатини муносиб рағбатлантириш масалалари устувор аҳамиятга эга бўлмоғи лозимлигини таъкидлайдилар.\nАна шундай эътибор ва ғамхўрлик туфайли юртимиз оммавий ахборот воситаларининг моддий-техник базаси, кадрлар салоҳияти йилдан-йилга мустаҳкамланиб бораяпти. Бу ахборот майдонида ўзаро рақобат муҳитининг, турли фикр ва қарашларнинг кучайишига, халқимизнинг дунёқараши ҳамда маънавий оламини юксалтиришга хизмат қилмоқда.\nМамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепциясида ахборот соҳасини ислоҳ қилиш, ахборот ва сўз эркинлигини таъминлаш борасида илгари сурилган ғоя ва таклифлар бу борада навбатдаги муҳим босқични бошлаб берди. Ушбу дастуриламал ҳужжатга асосан бир қатор янги қонунлар қабул қилинди. Мавжудларига тегишли ўзгартиш ва қўшимчалар киритилди. Бу борадаги саъй-ҳаракатлар изчил давом эттирилаётир.\nАйтиш жоизки, ўтган давр мобайнида ноширлик ва матбаа соҳасини ҳам тараққий эттириш, тизимга замонавий технологияларни жалб қилиш борасида ҳам кенг кўламли ишлар бажарилди.\n— Матбаачилигимизнинг илгариги ҳолати билан бугунги тараққиётини ўзаро қиёсласак, жуда катта ижобий ўзгаришлар рўй бергани кўзга ташланади, — дейди “Шарқ” нашриёт-матбаа акциядорлик компанияси (НМАК) бош директорининг ўринбосари -Равшан Жумабоев. — Истиқлолдан аввал жуда қийин шароитларда ишлардик, кўплаб муаммоларни туғдирадиган эски дастгоҳлардан фойдаланардик. Чоп этилаётган маҳсулотларнинг сифати ҳам шунга яраша эди. Эндиликда дунёга машҳур компанияларнинг замонавий русумдаги, юксак технологияга асосланган дастгоҳларига эгамиз.\nДарҳақиқат, фаолияти бугунги кун талаблари даражасида изчил ривожланиб бораётган “Шарқ” НМАК тизимида газета ва журналлар, китоблар, рисолалар, турли рангдаги тасвирий нашрлар ва бошқа босма маҳсулотлар, шунингдек, халқ истеъмоли моллари ишлаб чиқарилаяпти. Президентимизнинг 2010 йил 15 декабрдаги “2011 — 2015 йилларда Ўзбекистон Республикаси саноатини ривожлантиришнинг устувор йўналишлари тўғрисида”ги қарори бу борада муҳим асос бўлиб хизмат қилаяпти. Бундан ташқари, давлатимиз раҳбарининг 2011 йил 30 декабрдаги “Оммавий ахборот воситаларини янада ривожлантириш учун қўшимча солиқ имтиёзлари ва афзалликлар бериш тўғрисида”ги қарори ҳам ниҳоятда аҳамиятли бўлиб, ушбу ҳужжат миллий матбуотимизни ривожлантириш, уни қўллаб-қувватлаш бўйича кўрсатилаётган юксак эътибор ва ғамхўрликнинг узвий давомидир. Зотан, мазкур қарорга мувофиқ, оммавий ахборот воситалари ва нашриётларга қатор имтиёз ҳамда преференциялар берилган.\n— Бундай кенг шарт-шароит ва имкониятлар натижасида компаниямиз 2013 йилда ISO 9001:2008 халқаро стандарти талабларига мувофиқлик сертификатини олди, — дейди “Шарқ” НМАК бош муҳаррири Аҳрор Аҳмедов. — Бу эса компаниямизда ишлаб чиқарилаётган матбаачилик маҳсулотлари, жумладан, газета-журналлар, дарслик ва ўқув-методик қўлланмалар, адабий-бадиий, илмий-тарихий, ижтимоий-сиёсий адабиётлар ҳамда халқ истеъмоли молларини янада юқори сифатда тайёрлаб, юртдошларимизга етказиб беришда муҳим аҳамият касб этаяпти. Масалан, 2014 йилда 34,5 миллиард сўмлик босма маҳсулотлар ишлаб чиқарилди ёки аввалги йилдагига нисбатан сезиларли даражада ўсишга эришилди.\nШунингдек, ўтган йили юздан ортиқ бадиий, илмий, илмий-оммабоп китоблар, Халқ таълими вазирлиги буюртмаси асосида 79 номдаги, Олий ва ўрта махсус таълим вазирлиги буюртмасига мувофиқ 15 номдаги дарсликлар ҳамда ўқув-методик қўлланмалар, “Соғлом бола йили” Давлат дастури ижроси доирасида болалар ва ўсмирларга бағишланган 30 дан зиёд асарлар нашр этилгани ҳам фикримиз далилидир. Айни пайтда янги ўқув йилига 54 номдаги, умумий адади 6 миллион нусхадан ортиқ мактаб -дарсликларини чоп қилиш жараёни давом этмоқда.\n...Компаниянинг газеталар чоп этиш цехида иш доимо қизғин. Ҳозирги вақтда бу ерда 80 номдаги газета чоп этилмоқда. Цех полиграфия соҳасида етакчи саналган Германия, Ҳиндистон каби давлатлардан келтирилган замонавий босма ускуналар билан жиҳозланган. Мазкур мажмуа бошлиғи Марат Аҳмедовнинг айтишича, бултур “Manugraph” компаниясининг “CityLineExpress” рулонли янги босма машинаси келтирилиб, фойдаланишга топширилгани газеталарнинг янада сифатли чоп этилишига хизмат қилмоқда.\nШуни ҳам айтиш жоизки, корхона жамоаси ёш кадрларни ишга жалб қилиш бўйича ҳам ўзига хос тажрибага эга.\n— Ҳақиқатан ҳам, компаниямизда ёшларни қўллаб-қувватлашга алоҳида эътибор қаратилади, — дейди ишчилардан бири Рустам Юнусов. — Ўзимдан қиёс. Ўтган йили Тошкент тўқимачилик ва енгил саноат институтининг матбаачилик йўналишини тамомлаб, айни пайтда чоп этиш цехида катта уста лавозимида ишлаяпман. Шу билан бирга, “Камолот” ЁИҲнинг бошланғич ташкилоти етакчисиман.\n— Корхонамизда ишчилар учун барча шарт-шароит муҳайё этилган, — дейди босмахона ходими Исроил Набиев. — Саломатлигимизни мустаҳкамлаш учун санаторийларга мунтазам равишда йўлланмалар берилади. Дам олиш кунлари юртимизнинг тарихий шаҳарларига саёҳат қилиш, сўлим дам олиш масканларида ҳордиқ чиқаришимиз учун имкониятлар етарли. Юртимизда ҳукм сураётган тинчлик ва осойишталик ҳар бир соҳа ривожида муҳим ўрин тутаётганини дилдан ҳис қиламиз. Ватанимиз равнақига муносиб ҳисса қўшиш барчамизнинг дилимиздаги эзгу ниятдир. Сизга айтсам, касбимни жуда яхши кўраман, қадрлайман. Шу соҳани танлаганимдан фахрланаман.\nМазкур рукндаги бошқа мақолалар: « Фидойилик ва масъулият мезони\tТақдиримизга битилган бахт »


Газета Норма маслахатчи / 2013 год / № 48 / 8 декабрь – Ўзбекистон Республикаси Конституцияси куни\nОилани мустаҳкамлаш, оналик ва болаликни муҳофаза қилиш – Зарафшон хотин-қизлар қўмитаси фаолиятининг асосий вазифаларидир. Уларни ҳал эта борарканмиз, биз соғлиқни сақлаш, ФҲДЁ органлари бўлинмалари, маҳалла қўмиталари, «Камолот» ёшлар ҳаракати фаоллари ва бошқа жамоат ташкилотлари билан яқиндан ҳамкорлик қиламиз. Натижада эр-хотинларнинг ажрашиш жараёнларини пасайтиришга доир барқарор тамойил кўзга ташланяпти, бу эса оилавий ришталарнинг мустаҳкамланаётганлигидан далолат беради. Мустаҳкам оилавий иттифоқларга Қўлдошевлар, Шукуровлар, Шавқибоевларнинг оилалари мисол бўла олади, улар «Энг намунали оила» унвони учун шаҳар танлови якунлари бўйича энг яхши оилалар деб топилди.\n«Мустаҳкам оила йили» давлат дастурида асос солинган узоқ муддатли ташаббусларни амалга ошириш доирасида Ватан ҳимоячиларининг оилалари алоҳида эътибор марказида турибди. Шаҳар хотин-қизлар қўмитаси маънавиятни тарғиб қилиш бўлими билан ҳамкорликда «Энг намунали ҳарбий хизматчилар оиласи» танловини ўтказди, унда Ўрозбоевлар оиласи ғолибликни қўлга киритди. «Энг намунали ҳарбий хизматчи аёл» номинациясида эса ҳарбий хизмат назоратчиси, ҳарбий хизматчи оиласининг вакили Зебинисо Шерқобилова ғолиб чиқди. У нафақат ўзининг профессионал кўникмаларини, балки рўзғор юритиш маҳорати, шоиралик ва ижодий қобилиятларини ҳам намойиш этди.\nЁшлар оиласидаги маънавий муҳит кўп жиҳатдан эр-хотиннинг берадиган тарбиясига, уларнинг мустақил ҳаётга тайёрлиги, ўз муносабатларини муҳаббат, ҳурмат-эҳтиром ва бир-бирларини тушуниш асосига қура олишларига боғлиқдир. Бу ҳақда биз шаҳардаги ўқув муассасаларидаги учрашувларда гапирамиз. Суҳбатдош қизлар эътиборини оила ўчоғининг бўлғуси соҳибаси нафақат яхши бека, ғамхўр она бўлиши, балки профессионал соҳада ҳам муваффақиятга эришиши шарт эканлигига қаратамиз. Зарафшон тиббий коллежи ўқувчиси Гулёра Сайфуллаева ушбу сабоқларни яхши ўзлаштириб, «Қизлар мустақил ҳаёт бўсағасида» вилоят танловида иккинчи ўринни эгаллади.\nМаълумки, Шарқда мустаҳкам оила маҳалла ҳаётининг маънавий-ахлоқий мазмунини белгилайдиган асосий омиллардан биридир. Шу сабабли маҳалла қўмиталари маслаҳатчиларининг мажбуриятлари доирасига ёш оилаларни тарбиялаш ва мустаҳкамлаш, улардаги номақбул ва салбий ҳолатларнинг олдини олиш билан боғлиқ барча масалалар киради. «Баҳор» маҳалласи фуқаролар йиғини раиси, республика танловининг жюриси томонидан «Фуқаролар йиғинларининг диний маърифат ва маънавий-ахлоқий маърифат масалалари бўйича энг намунали маслаҳатчиси» деб эътироф этилган Холида Эргашева ана шу вазифаларни яхши уддалаяпти.\nУшбу муваффақият шаҳримизда фуқаролар ўзини ўзи бошқариш органларининг иш даражасини объектив тарзда акс эттиради. Халқимизга хос бўлган энг яхши оилавий анъаналар «Тинчлик» маҳалласи фуқаролар йиғини маслаҳатчиси Зулфия Маҳмудованинг оиласида авайлаб-асраб келинмоқда, унинг оиласи ўтган йилги кўрик якунларига кўра «Энг яхши ёш оила» деб эътироф этилган.\nБиз Конституциямиз – суверен Ўзбекистоннинг Асосий қонуни қабул қилинганлигини нишонлаяпмиз. У миллий анъаналар ва удумларни тиклаш ҳамда мустаҳкамлаш, Ўзбекистон ёшларининг ҳозирги авлодини маънавий-ахлоқий тарбиялашда оиланинг аҳамиятини ошириш учун пойдевор бўлди.\nЗарафшон шаҳар ҳокимининг ўринбосари, шаҳар хотин-қизлар қўмитаси раиси.


Ўзбекистон ва Канада — иқтисодий мулоқотларни фаол ривожлантириш тарафдори - Халқ сўзи\n12:30 09 Август 2020 Иқтисодиёт\nЎзбекистоннинг Канададаги элчихонаси (қароргоҳи Вашингтонда) Канада экспортни ривожлантириш корпорациясининг Евросиё бўйича бош вакили Дарси Феррон, Европа, Яқин Шарқ ва Африка бўйича минтақавий директори Роберт Кэмерон билан музокаралар ўтказди.\nВидеоконференцияда элчи Жавлон Ваҳобов йирик инвестиция лойиҳалари доирасида республиканинг хорижий молия институтлари билан ҳамкорлигининг устувор йўналишлари ҳақида батафсил сўзлаб берди. Жаҳон банки, Халқаро валюта жамғармаси, Осиё тараққиёт банки, Европа тикланиш ва тараққиёт банки, Ислом тараққиёт банки, Европа инвестиция банки ва бошқа халқаро молиявий институтлар, шунингдек, хорижий экспорт кредит агентликлари каби халқаро ташкилотлар билан ҳамкорлик қилишга алоҳида эътибор қаратилаётгани айтиб ўтилди.\nШунингдек, иштирокчиларга нефть-газ ва тоғ-кон саноати, машинасозлик, қишлоқ хўжалиги, озиқ-овқат саноати, тўқимачилик, туризм ва бошқа соҳалар ҳақида батафсил маълумот берилди.\nДарси Феррон Ўзбекистонда амалга оширилаётган иқтисодий ислоҳотлар ва чет эл бизнеси учун очилаётган имкониятларни ҳисобга олган ҳолда, Канада экспортни ривожлантириш корпорацияси республика ҳукумати ва молиявий институтлари билан ҳамкорликни кенгайтириш масаласини катта қизиқиш билан ўрганаётганини таъкидлади. Корпорация Канада компанияларидан аризалар келиб тушса, Ўзбекистондаги инвестиция лойиҳаларини молиялаштириш бўйича таклифларни қабул қилишга тайёр экани маълум қилинди.\nКанада экспортни ривожлантириш корпорациясининг Истанбулдаги ваколатхонаси Ўзбекистон йўналишини мувофиқлаштиради, шунингдек республикада бизнес қилишни режалаштирган Канада компанияларига ёрдам беради. Дарси Ферронга кўра, сўнгги беш йил ичида корпорация Ўзбекистонга, асосан, қишлоқ хўжалиги ва тоғ-кон саноатини ривожлантириш учун Канада компаниялари ҳамда 4 та кичик ва ўрта корхонага 7,6 миллион доллар ажратган.\nСуҳбат давомида корпорация вакиллари элчихонанинг Ўзбекистонда Канада илғор технологиялари асосида гўшт ишлаб чиқаришни ташкил этиш бўйича инвестиция лойиҳаларини амалга ошириш имкониятларини кўриб чиқиш тўғрисидаги таклифини қўллаб-қувватлади. Элчининг таъкидлашича, 2020 йил республикада чорвачилик соҳасида 84 янги лойиҳа амалга оширилади ва гўштни қайта ишлаш корхоналари ташкил этилади.\nЎз навбатида, Канада экспортни ривожлантириш корпорациясининг Европа, Яқин Шарқ ва Африка бўйича минтақавий директори Роберт Кэмерон корпорация Канада компанияларининг 184 та хорижий мамлакатда инвестицияларини қўллаб-қувватлашини маълум қилди. Мижозларни чет элда қўллаб-қувватлаш самарадорлигини ошириш мақсадида корпорация 17 мамлакатда ўз ваколатхоналарини очган.\nБундан ташқари корпорация 200 дан ортиқ ташқи бозорда, шу жумладан 130 ривожланаётган мамлакатларда фаолият юритадиган компанияларга ёрдам беради. Натижада, корпорациянинг бевосита кўмаги билан 2019 йилда 510 мингдан ортиқ иш ўрни яратилган, шунингдек, Канаданинг 542 компанияси ва халқаро молиявий институтлар ўртасидаги алоқаларни ўрнатишда ёрдам кўрсатган.\nУчрашув якунида Канада экспортни ривожлантириш корпорацияси вакиллари Ўзбекистон бозорига кириш ва бизнес лойиҳаларни амалга оширишдан манфаатдор бўлган Канада компаниялари билан ҳамкорликни ўрнатиш имкониятларини ўрганишни тасдиқлади. Шунингдек, Канада томони республикага инвестиция лойиҳаларини тақдим этиш учун Канада бизнес ҳамжамияти орасида қўшма онлайн-бизнес брифингларни ташкил этишга тайёрлигини билдирди.\nКанада экспортни ривожлантириш корпорацияси 1944 йил Канада компанияларининг ташқи иқтисодий фаолиятини қўллаб-қувватлаш ва рағбатлантириш мақсадида ташкил этилган. Ҳозирги кунда корпорация Канададаги корхоналарга экспортни молиялаштириш бўйича хизматлар кўрсатадиган асосий молия институтидир.\nКанада корхоналарининг ташқи иқтисодий операцияларини қўллаб-қувватлаш доирасида корпорация ўз мижозларига экспортни суғурталаш, экспортни кафолатли қўллаб-қувватлаш ва экспортни молиялаштириш, шунингдек консалтинг хизматларини таклиф этиб келмоқда.


... Қонунчилик палатаси Кенгаши томонидан таклиф этилган кун тартиби тасдиқланганидан кейин депутатлар Олий Мажлис Инсон ҳуқуқлари бўйича вакили(Омбудсман)нинг 2013 йилдаги фаолияти тўғрисидаги ҳисоботни эшитдилар. Ушбу масала юзасидан С.Рашидова маъруза қилди. Инсон ҳуқуқлари ва ...\n... бўйича комиссиянинг кенгайтирилган йиғилиши бўлиб ўтди. Унда Ўзбекистон Республикаси Олий Мажлисининг Инсон ҳуқуқлари бўйича вакили (Омбудсман)нинг 2013 йилдаги фаолияти якунлари муҳокама қилинди. Тошкентда Инсоннинг конституциявий ҳуқуқлари ва эркинликларига риоя этилиши ...\n... 10дан ортиқ маърузалар, миллий экспертлар ва халқаро ташкилотлар вакилларининг, Инсон ҳуқуқлари бўйича миллий институтлар, Олий Мажлиснинг Омбудсмани ҳамкорларининг чиқишлари ўрин олган. Омбудсман институтининг ушбу тадбирида парламент палаталари вакиллари, миллий ҳамкорлар,...\n... амалиёт” мавзусида халқаро конференция бўлиб ўтди. Конференция Инсон ҳуқуқлари бўйича Ўзбекистон Республикаси Миллий маркази томонидан Омбудсман институти, Адлия вазирлиги, Ички ишлар вазирлиги, Бош прокуратура, Олий суд ҳузуридаги Тадқиқот маркази ҳамкорлигида БМТ Тараққиёт ...\n2013 Ўзбекистон Европа Ислом Каримов Олий Мажлис Омбудсман вакил давра суҳбати декабрь инсон ҳуқуқлари инсон ҳуқуқлари куни ислоҳот концепция нотижорат нтт тажриба эксперт эркинлик қонунчилик ҳуқуқ


02 июн 2020, Тошкент вақти: 22:56\nСўконғич бош врач ишдан олинди\nҚўл остидаги ходимларни ўз кабинетида бўралатиб сўккан Тошкент вилояти Санитария -эпидемиология осойишталик маркази бош врачи Бахтиёр Болтабоев ўз вазифасидан озод этилди. Бу ҳақда Соғлиқни сақлаш вазирлиги ўз Телеграм-канали орқали маълумот тарқатди.\nВазирликнинг маълум қилишича, ижтимоий тармоқларда Б.Болтабоев ходимларини ўз кабинетида сўкаётганига оид видео тарқалганидан кейин ССВ ҳузуридаги Санитария–эпидемиологик осойишталик агентлиги томонидан хизмат текшируви ўтказилган ҳамда унинг қўл остидаги ходимлари билан ўта қўпол ва ахлоқий меъёрларга тўғри келмайдиган тарздаги суҳбати муҳокама қилиниб, қонунчиликда белгиланган тартибда тегишли чора кўрилган.\n“Бош врач Соғлиқни сақлаш вазирининг биринчи ўринбосари, мазкур агентлик директори Баҳодир Юсупалиевнинг тегишли бўйруғи билан ўз вазифасидан озод этилди”, дейилади хабарномада.\nСалом бераётган ўзбек келини.\nЎзбекистонда Маҳалла ва оилани қўллаб-қувватлаш вазирлиги, Ўзбекистон Ёшлар иттифоқининг туман (шаҳар) маҳалла ва оилани қўллаб-қувватлаш бўлимлари тузилмасида юридик шахс мақомига эга бўлмаган Ёшларни оилавий ҳаётга тайёрлаш марказлари ташкил этилиши кутилмоқда. Ҳукуматнинг бунга оид қарори лойиҳаси 2 июнь куни Норматив-ҳуқуқий ҳужжатлар лойиҳалари муҳокамаси порталига жойланди.\nЛойиҳага мувофиқ, қуйидагилар мазкур марказларнинг асосий вазифалари этиб белгиланган:\nзамонавий оиланинг намунали шаклини ҳамда “Оила – муқаддас”, “Соғлом оила – соғлом жамият”, “Оила жамият ва давлат ҳимоясида” ва “Фаровон оила – жамият равнақининг асоси” концептуал ғояларини никоҳланувчиларнинг онгига сингдириб бориш;\nникоҳланувчи шахсларни оилавий-ҳуқуқий муносабатлар, оилавий ҳаёт психологияси, оила иқтисоди ва бюджети, репродуктив саломатлик асослари, маънавий-ахлоқий қадриятларни мустаҳкамлаш масалалари бўйича тизимли тайёрлашни йўлга қўйиш;\nникоҳланувчи шахсларда оилавий қадриятларни сақлаш, оилаларда соғлом маънавий-ахлоқий муҳитни яратиш ҳамда ибратли ота-она бўлиш кўникмаларини шакллантиришда кўмаклашиш;\nмашғулотлар, назарий-амалий курслар, маҳорат сабоқлари, давра суҳбатлари, семинар-тренингларни илғор ижобий хорижий тажрибаларни инобатга олиб, ўқув жараёнига энг сўнгги илмий-услубий технологиялар ва реклама-ахборот усулларини жорий этган ҳолда ташкил этиш;\nтурмуш қуриш олдидан Марказларда ўқитилган ёш оилаларнинг ҳолатини ҳар томонлама ўрганиш ва мониторинг натижаларидан келиб чиқиб, ўқувларни янада такомиллаштириб мувофиқлаштириб бориш.\nҚарор билан “Ёшларни оилавий ҳаётга тайёрлаш марказлари тўғрисида”ги низом тасдиқланиши кўзда тутилган.\nХотин-қизларни ва оилани қўллаб-қувватлаш жамоат фонди маблағлари, “Маҳалла” хайрия жамоат фондига ҳар йили ўтказиладиган умумхалқ хайрия хашаридан тушадиган тушумлари, Ўзбекистон Ёшлар иттифоқи маблағлари, туман (шаҳар) маҳаллий бюджетларининг қўшимча манбалари, юридик ва жисмоний шахсларнинг ҳомийлар хайриялари, халқаро ташкилотлар грантлари ҳамда қонун ҳужжатлари билан тақиқланмаган бошқа манбалар тузилажак марказлар фаолиятини молиялаштириш манбалари этиб белгиланган.\nҚарор юзасидан муҳокама шу йил 17 июнигача давом этади.\nСардобаликларга кўмак учун йўлланган ҳарбийлар доимий манзилларига қайтишди\nСардоба тошқини туфайли вайрон бўлган уйни тозалаётган ҳарбийлар, Сирдарё вилояти, 2020 йил май ойи.\nСув тошқини оқибатларини бартараф этиш мақсадида Сирдарё вилояти Сардоба туманига сафарбар қилинган Ўзбекистон Мудофаа вазирлиги Марказий ҳарбий округи қўшинлари 1 июнь куни колонна билан Самарқанд, Жиззах ҳамда Каттақўрғон гарнизонларига қайтарилди. Бу ҳақда Марказий ҳарбий округ матбуот хизмати маълумот тарқатди.\nҚайд этилишича, тошқин рўй берган жойга 2 май куни етиб борган ҳарбий хизматчилар қарийб бир ой давомида табиий офатдан азият чеккан аҳолига кўмак кўрсатган.\nХусусан, улар “Қўрғонтепа”, “Дўстлик” ва “Юртдош” маҳалларидаги 2148 та хонадонда тозалаш-таъмирлаш ва уйларни қайта тиклаш ишларини бажарганлар, хонадон эгалари учун вақтинчалик чодирлар ҳамда тандир ва ўчоқ қуриб берганлар.\nСирдарё вилоятидаги Сардоба сув омборида 1 май куни юз берган техноген фалокат туфайли яқин-атрофдаги аҳоли уйларини сув босган, тошқин оқибатида 6 киши ҳалок бўлган. Сардоба, Оқолтин, Мирзаобод туманларидаги 24 та аҳоли пунктидан 90 мингга яқин киши эвакуация қилинган.\nHuawei Ўзбекистонда ихтиёрий равишда ҚҚС тўловчиси сифатида рўйхатдан ўтган хорижий ширкатлар қаторига қўшилди.\nДавлат солиқ қўмитасига қарашли tax.uz сайти қайдига кўра, Huawei Services (Hong Kong) Co., Limited ширкати 1 июнь куни рўйхатдан ўтган.\nАввалроқ Google, Facebook, Apple, Netflix, Samsung, Яндекс каби ширкатлар Ўзбекистонда ҚҚС тўловчиси сифатида рўйхатга олинганди.\nЎзбекистонда 2020 йил бошидан жисмоний шахсларга хизматларни электрон шаклда тақдим этадиган хориж компаниялари учун қўшилган қиймат солиғи тўлаш тартиби жорий этилганди. Бу каби ширкатларни рўйхатга олиш учун ДСҚ томонидан махсус хизмат – Интернет-компанияларнинг ҚҚС-офиси – tax.uz сайти яратилган.\nАйни пайтда ҚҚС-офисида рўйхатдан ўтган хорижий ширкатлар сони 14 тага етган.\nЎзбекистонда Жаҳон савдо ташкилоти билан ишлаш бўйича идоралараро комиссия тузилди. Norma.uz маълумотига кўра, 28 май куни ҳукумат "Жаҳон савдо ташкилоти билан ишлаш бўйича Идоралараро комиссия тўғрисидаги низомни тасдиқлаш ҳақида" қарор қабул қилган.\nМазкур комиссия, қарорга мувофиқ, Ўзбекистоннинг ЖСТга аъзо бўлиши бўйича ишларни мувофиқлаштирувчи ва йўналишларни белгилайдиган коллегиал орган ҳисобланади.\nИдоралараро комиссиянинг асосий вазифалари ўлароқ қуйидагилар белгиланган:\nЖСТ Котибиятига ёки ЖСТга аъзо мамлакатларга келгусида юбориш учун Идоралараро комиссияга кўриб чиқиш учун тақдим этилган ҳужжатларни келишиш ва тасдиқлаш;\nЖСТ қоидалари ва тамойилларига мувофиқлаштириш ва уйғунлаштириш мақсадида Идоралараро комиссия аъзолари ва соҳага оид ишчи гуруҳларнинг Ўзбекистон Республикаси қонун ҳужжатларига зарур ўзгартириш ва қўшимчалар киритиш тўғрисидаги таклифларини келишиш;\nЖСТ билан ишлаш бўйича музокаралар гуруҳи билан биргаликда стратегик масалалар бўйича, шу жумладан, Ўзбекистоннинг ЖСТга кириши шартлари, шунингдек, ЖСТ аъзоси бўлган мамлакатлар билан икки томонлама, кўп томонлама ва ҳар тарафлама савдо музокаралари жараёнидаги келишувлар ва шартномалар бўйича Ўзбекистоннинг умумий позициясини ишлаб чиқиш.\nИдоралараро комиссия ўз фаолиятини йиғилишлар шаклида амалга оширади, улар бир йилда камида икки марта ўтказилади. Идоралараро комиссия йиғилишларига материалларни тайёрлаш унинг Котибияти – Инвестициялар ва ташқи савдо вазирлигининг ЖСТ билан ҳамкорликни мувофиқлаштириш бошқармаси томонидан амалга оширилади. Кўриладиган масалалар бўйича қарорлар комиссия аъзолари томонидан очиқ овоз бериш орқали кўпчилик овоз билан қабул қилинади.\nИдоралараро комиссия ҳукуматга ўтказилган йиғилиш якунлари бўйича ҳисобот киритади.\nБеш қисмли сериал 8-12 июнь кунлари Ўзбекистондаги 11та телеканалда намойиш этилади.\n"Ўзбеккино" Миллий агентлигининг 1 июнда хабар беришича, Ўзбекистон Қаҳрамони, Ўзбекистон Халқ ёзувчиси Саид Аҳмад таваллудининг 100 йиллиги муносабати билан "Сабр-у садоқат" номли сериални суратга олди.\nБеш қисмли сериал 8-12 июнь кунлари Ўзбекистондаги 11та телеканалда намойиш этилиши маълум қилинди. “Ўзбеккино”нинг маълум қилишича, “ушбу махсус лойиҳа “Саид билан Саида” фильмига киритилмай қолган янги саҳналар билан бойитилди”.\n“Киносериал 1950 йилдан 1955 йилгача ёзувчи ва унинг рафиқаси ҳаётидаги ҳақиқий воқеаларга асосланган бўлиб, унда севги ва садоқат, инсон руҳиятининг куч-қудрати ва ҳар доим яхшиликнинг ёмонлик устидан ғолиб эканлиги тараннум этилади”, - дейлади расмий хабарда.\nЭнг арзон палов Наманганда бўлиб, бир порцияси 11 571 сўм.\nДавлат статистика қўмитаси май ойи учун “палов индекси” тўғрисидаги маълумотларни эълон қилди.\nЎзбекистон бўйича энг арзон палов Наманганда бўлиб, бир порцияси 11 571 сўм, бир килоси 80 997 сўм туради. Палов нархи бўйича Сурхондарё иккинчи ўринда - порцияси 11 800 сўм, килоси 82 600 сўм.\nУчинчи ўринда Қорақалпоғистон ва Навоий вилоятлари. Бу икки ҳудудда ошнинг порцияси 13 минг, килоси эса 91 мингдир.\nЭнг қиммат палов Тошкент шаҳрида. Бу ерда бир порция ошни 17 750 сўмга, бир килосини эса 124 250 сўмга сотиб олиш мумкин.\nХоразм, Андижон, Тошкент, Сирдарё вилоятларида бир порция паловни 14 минг сўмдан 14 800 сўмгача, бир кило ошни 98 мингдан 103 минг сўмгача сотиб олиш мумкин.\nФарғона, Самарқанд, Қашқадарё, Жиззах ва Бухоро вилоятларида ошнинг бир порцияси 15 166 сўмдан 16 667 сўмгача, килоси эса 106 минг 162 сўмдан 116 минг 669 сўмгача.\nМаълумотларнинг шаклланиши жараёнида фақатгина танлаб олинган умумий овқатланиш муассасалари (Ош марказлари)даги паловнинг ўртача нархлари ҳисобга олинган бўлиб, ресторан ва чойхоналардаги нархлар инобатга олинмаган.\nКитоб тумани ҳудуди тўлиқ карантинга ёпилган.\nСоғлиқни сақлаш вазирлиги Китоб туманида коронавирусда гумонланган бемор Covid-19дан эмас, ёндош касалликдан ўлгани ҳақида 1 июнда маълум қилди. Аммо шунга қарамай Китоб тумани ёпиқлигича қолмоқда.\nВазирлик баёнотида айтилишича, 1963 йилда туғилган фуқаро Н.О., 9 май куни Қозоғистондан Ўзбекистонга қайтган ва Тошкент вилоятидаги Карантин марказига тиббий кузатувга олинган. 10 май куни у коронавирусда гумонланиб Яккасарой туман тиббиёт бирлашмаси терапия бўлимига пневмония ташхиси билан ётқизилган.\nЎтказилган диагностик тахлиллардан сўнг беморда Covid-19 инфекцияси аниқланмаган. Бундан аввал у жигар циррози ташхиси билан даволанган.\n“Бемор 29 май куни Китоб туман тиббиёт бирлашмаси шошилинч тиббий ёрдам бўлимига олиб келинган. Коронавирус инфекциясига олинган тахлил унда гумон натижани қайд этгани боис суртма намуналари 31 май куни ўрнатилган тартибга кўра, махсус лабораторияга юборилган. Шу куни у ўтказилган реанимацион муолажаларга қарамасдан вафот этган”, - дейилади хабарда.\nВазирликнининг билдиришича, коронавирусга гумонланган марҳум билан мулоқотда бўлган барча фуқаролар эҳтиёт чораси сифатида стационар ва уй карантинига олинган. Китоб туман ҳудуди тўлиқ карантинга ёпилган.\n“Шу йилнинг 31 май куни юборилган суртма намуналарини такрор текширув натижаларига кўра, марҳум беморда коронавирус инфекцияси аниқланмади. Демак, бир ой ичида ўтказилган иккинчи бор диагностик тахлил ҳам Н.О. “Covid-19” инфекциясига чалинмаганлигини кўрсатган. У ёндош касалликлар туфайли вафот этганлиги маълум бўлди. Шундай бўлса-да, қатъий санитария қоидаларига кўра, карантинга олинган фуқаролар маълум муддат тиббий кузатувда бўлишади”, - дейилади хабарда.\nШофиркон ҳамда Ғиждувон туманлари ичида шахсий автотранспорт воситалари ҳаракатланиши тўхтатилади.\nБухоро вилоятида коронавирусга қарши кураш доирасида карантин чоралари қатъийлаштирилди.\nВилоят ҳокимлигининг билдиришича, 2 июндан бошлаб номаълум муддатга Шофиркон ҳамда Ғиждувон туманлари ичида шахсий автотранспорт воситалари ҳаракатланиши тўхтатилади. Юк ташувчи, қишлоқ хўжалигида жалб қилинган ҳамда махсус рухсатномали (стикерли) автотранспорт воситалари бундан мустасно\nБухоро шаҳрига бошқа туман ва шаҳарлардан келган автомашиналарнинг кириб чиқишига, юк ташувчи, қишлоқ хўжалигида жалб қилинган ҳамда стикерли автомашиналардан ташқари, соат 07:00 дан 10:00гача ва17:00-20:00гача рухсат берилади.\nВилоят ҳудудига кириб келаётган халқаро юк ташувчи маҳаллий ҳайдовчилар постларнинг ўзида карантинга олинади. Сартарошхоналар, такси хизматлари ва истироҳат боғлари айрим чекловларга амал қилган ҳолда мижозларга хизмат кўрсатишда давом этади.\nНовосибирск аэропортида чартер рейсга рўйхатдан ўтаётган ўзбекистонлклар. 23 май, 2020 йил.\nТранспорт вазирлиги хориждаги ўзбекистонликларни ватанга олиб келиш учун жорий ҳафтада амалга ошириладиган чартер рейслар жадвалини эълон қилди.\nЖадвалга асосан Uzbekistan airways Туркия, Россия, БАА ва Миср Араб Республикаси шаҳарларига жами 9та қатновни амалга ошради.\n1 июнь. Тошкент – Истанбул – Тошкент\n2 июнь. Тошкент – Москва – Тошкент\n3 июнь. Тошкент – Шаржа – Тошкент\n3 июнь. Тошкент – Москва – Тошкент\n4 июнь. Тошкент – Санкт-Петербург – Тошкент\n5 июнь. Тошкент – Москва – Тошкент\n6 июнь. Қоҳира – Тошкент – Қоҳира\n6 июнь. Тошкент – Новосибирск – Тошкент\n7 июнь. Тошкент – Санкт-Петербург – Тошкент\nТранспорт вазирлигининг билдиришича, тасдиқланган чартер рейслар жадвалига мувофиқ 25-31 май кунлари амалга оширилган 8 та қатнов орқали Россия ва Туркиядан жами 2118 нафар ўзбекистонлик олиб келинган.\nПрезидент Шавкат Мирзиёев май ойининг ўрталарида ўтган йиғилишлардан бирида Ўзбекистонга хориждан 39 минг ватандош олиб келинганини, яна 12 минг ўзбекистонлик олиб келинишини айтган эди.\nЎзбекистонда статистик кузатув маълумотларининг ярми қоғоз шаклида тўпланмоқда. Уларни таҳлил қилишда 20 йил аввал жорий этилган дастурий таъминотдан фойдаланилмоқда. Бу ҳақда президент Шавкат Мирзиёев миллий статистика соҳасини такомиллаштириш чора-тадбирлари бўйича 1 июнь куни ўтказилган йиғилишда билдирди.\nПрезидент матбуот хизмати маълумотига кўра, йиғилишда ҳудудлар ва тармоқлар статистикасини ўзаро мувофиқ шакллантириш, уларни ягона халқаро статистика тизими билан уйғунлаштириш масалалари муҳокама қилинган.\nИшсизликни аниқлашни Халқаро меҳнат ташкилоти стандартларига тўлиқ мослаштириб, сўров ўтказиш тартибини такомиллаштириш ва қамровни кенгайтириш зарурлиги таъкидланган.\nСоғлиқни сақлаш тизимида касалликларни даволаш харажатлари бўйича халқаро ҳисоб механизми жорий этилиши белгиланган. Мирзиёевга кўра, бусиз тиббий суғуртани амалиётга киритиб бўлмайди.\nЙиғилишда Вазирлар Маҳкамаси, Давлат статистика қўмитасига таълим, қишлоқ хўжалиги, ташқи савдо, транспорт, қурилиш, экология, туризм ва яна қатор соҳалар статистикасини халқаро стандартларга мувофиқлаштириш бўйича “йўл харитаси” ишлаб чиқиш вазифаси қўйилган.\nДавлат идораларининг статистикани шакллантириш жараёнини аудит қилиш бўйича ҳам кўрсатма берилган.\nЖаҳон маълумот базаларида Ўзбекистоннинг тармоқ индикаторлари тўлиқ акс этмагани ачинарли ҳол экани урғуланиб, шу муносабат билан мутасаддиларга меҳнат, энергетика, қишлоқ хўжалиги, таълим каби соҳалар бўйича халқаро базаларда мамлакат кўрсаткичларини тўкис акс эттириш юзасидан топшириқлар берилган.\nБундан ташқари, йиғилишда солиқ ва статистика идоралари ўртасида автоматлашган ахборот алмашинувини йўлга қўйиш орқали инфляцияни ҳисоблаш харажатларини кескин қисқартириш мумкинлиги таъкидланган.\nШундан келиб чиқиб, тармоқнинг моддий-техника базасини мустаҳкамлаш ҳамда дастурий таъминотни янгилаш, солиқ, меҳнат, молия соҳаларида статистик маълумотларни йиғиш ва қайта ишлашнинг интеграциялашган тизимини жорий этиш вазифаси қўйилган.\nШ. Мирзиёев йиғилиш чоғида аҳолини рўйхатга олиш статистикани шакллантиришда асосий манба экани, бунга ҳозирдан пухта тайёргарлик кўриш кераклигини ҳам урғулаган.\nҚайд этилишича, мустақиллик йилларида Ўзбекистонда аҳолини рўйхатга олиш ўтказилмаган. Президентнинг 2019 йил 5 февралидаги фармонида 2022 йилда аҳолини рўйхатга олиш ўтказилиши белгиланган эди. Жорий йил 16 мартида эса “Аҳолини рўйхатга олиш тўғрисида”ги қонун қабул қилинган.\nянгиланди Сўх жанжали: 187 ўзбекистонликдан 3 нафари ов милтиғидан яраланган. "Ҳокимни тошбўрон қилишди - мен шахсан гувоҳман"


«Жаҳон риэлтор» мчж томонидан ташкиллаштирилаётган, бошланғич баҳоси ошиб бориш тартибида ўтказиладиган очиқ аукцион савдосига таклиф этади - AUZ.UZ\n«Жаҳон риэлтор» мчж томонидан ташкиллаштирилаётган, бошланғич баҳоси ошиб бориш тартибида ўтказиладиган очиқ аукцион савдосига таклиф этади\nАукцион савдосига, Андижон вилоят "Андижон агрокимёҳимоя" ХАЖнинг 12.09.2017 йилдаги №01-03/1070-сонли хатига асосан, жамиятга тегишли қуйидаги бино ва иншоотларининг кадастр ҳужжати белгилари бўйича тўла мулкий ҳуқуқи қўйилмоқда.\n1. Андижон вилояти, Олтинкўл тумани, Оқтепа МФЙ ўрамида жойлашган, жами қурилиш майдони 749,62 кв.метр бўлган "Омборхона" бино ва иншоотларининг тўла мулкий ҳуқуқи. Бошланғич баҳоси 62 000 000 сўм.\n2. Андижон вилояти, +ўрғонтепа тумани, Гулистон МФЙ ўрамида жойлашган, жами қурилиш майдони 1174,80 кв.метр бўлган "Минерал ўғит навеси" бино ва иншоотларининг тўла мулкий ҳуқуқи. Бошланғич баҳоси 20 000 000 сўм.\n3. Андижон тумани, Храбек +ФЙ, Гулистон МФЙ ўрамида жойлашган, жами курилиш майдони 341,92 кв.метр бўлган "Дала шийпони" бино ва иншоотларини тўла мулкий ҳуқуқи. Бошланғич баҳоси 40 000 000 сўм.\nАукцион савдоси 2017 йил 17 октябрь куни, соат 11.00 да Андижон шаҳар, Амир Темур шоҳ кўчаси 14-уй "Жаҳон риэлтор" МЧЖ биносида бўлиб ўтади. Юқоридаги мулклар 2017 йил 17 октябрь кунги аукцион савдосида сотилмаган тақдирда, уларнинг такрорий савдолари 2017 йилнинг 24, 31 октябрь кунлари соат 11.00 да бўлиб ўтади.\nУшбу мулкларга қизиқиш билдирган талабгорлар ва тадбиркорлар, тегишли жамият ҳамда савдо ташкилотчиси вакиллари иштирокида бевосита жойига чиқиб танишишлари мумкин.\nАукцион савдосида қатнашиш истагидаги талабгорлардан аризалар қабул қилиниши, савдо куни бошланишидан бир кун олдин соат 16.00 да тўхтатилади.\n- юридик шахслардан, давлат рўйхатидан ўтганлиги тўғрисидаги гувоҳнома нусхаси. Агарда ваколатли вакил қатнашган тақдирда эса, унинг шахсини тасдиқловчи ҳужжат нусхаси ва қонун ҳужжатларида ўрнатилган тартибда расмийлаштирилган ишончнома;\nСавдода қатнашиш учун талабгор ёки тадбиркорлар, савдо ташкилотчиси билан закалат (гаров) пули келишуви имзоланганидан сўнг, мулк бошланғич баҳосининг 15 (ўн беш) фоизидан кам бўлмаган қийматда закалат (гаров) пули ҳамда ҳар бир талабгор учун энг кам ойлик иш ҳақининг 1 (бир) баробари миқдорида консальтинг хизмат ҳақи тўланган ҳолда савдода қатнашадилар. Тўлов ҳужжатида тўлов мақсади аниқ кўрсатилиши ва савдо ташкилоти "Жаҳон риэлтор" МЧЖнинг "Трастбанк" Андижон филиалидаги МФО: 01074, СТИР: 303191648, 2020 8000 9004 3788 0001 ҳисоб рақамига тўлашлари шарт.\nМаълумот учун: Андижон шаҳар, А.Темур шоҳ кўчаси, 14-уй.


Каримов ҳақидаги “Дявол-2″ ва “Иуда-2″ китоблари интернетда пайдо бўлди « Ўзбекистон Халқ Ҳаракати\nКаримов ҳақидаги “Дявол-2″ ва “Иуда-2″ китоблари интернетда пайдо бўлди\n23 May 2012 - 13:07\nАввалроқ Ўзбекистон Президенти И.Каримов ва оиласи “жиноятларини фош этувчи” “Дявол-2″ (Шайтон-2) ва “Иуда-2″ (Мунофиқ-2) номли китоблар Тожикистонда тарқалаётганини хабар қилган эдик. Энди ушбу китобларни интернет орқали ўқиш имкони ҳам пайдо бўлди.\n– Ҳар бири 100 саҳифадан иборат китобда Ўзбекистон раҳбари Каримов агрессор ва қаттол мустабид сифатида тилга олинади. У ва оиласи жиноятлари ҳақида сўз боради. Китобда Саддам Ҳусайн, Қаддафий, Чаушеску каби диктаторлар қаторида Каримов сурати ҳам келтирилган. Китобдаги маълумотлар Эрк партияси ва Муҳаммад Солиҳга оид сайтлардан олингани айтилган.\nМуҳаммад Солиҳ Озодлик билан суҳбатда: “Балки бизга хайрихоҳ бўлган одамлар тарафидан чиқарилган бўлиши мумкин. Каримовга қарши мухолиф фикрда бўлганлар фақат биз эмас ва фақат Ўзбекистонда ҳам эмас. Каримов бир диктатор сифатида бутун Марказий Осиё халқлари учун ҳам севилмаган бир шахсга айланган”, деди.\nМазкур китобларнинг электрон версиясини ушбу саҳифадан юклаб олишингиз мумкин: http://iuda-2.com/cat/books/


Субота, 01 сентябрь 2018 00:00\nТонг саҳар уйғонган Дилнавоз болалари уйғонгунича уй юмушларини бажариб олиш мақсадида, кўчага, кейин уйнинг олдига сув сепиб супуришни бошлади. Ишларни кетма-кетлигини режалаштирар экан ширин хаёллар оғушига берилди. Кўчани супуриб ҳамки уйга кирган пайти кичкинтойи Аббосбек уйғониб йиғлаб қолди. Дарров болалар ётоқхонасига кирди, аммо бу вақтда катта ўғли Омонбек ҳам уйғониб улгурди. Бир оз олдин қилган хаёлидаги режалар пучга чиқадиган бўлди. Омонбек ва Аббосни етаклаб ташқарига чиқиб, тўрт ёшли Омонбек ва икки ёшли Аббосбекларни сўрига ўтиргизиб, дастурхон ёзди. “Омонбек, уканг билан ўтириб тур, мен нонушта тайёрлайман”, дея пиёла ва шакар идишни дастурхонга қўйди. Чой қайнагунча ҳовлида пишган анжир мевасидан узиб келай деб, қўлига лаганни олиб анжир теришга киришди.\nШу вақт Омонбек бақириб қолди: “Ая, укам пастга тушиб пиёлани олиб олди.” Шўрлик она пиёланинг сингани овозини эшитди, фарзандлари идиш-товоқларни синдиравериб, уйда буюмларнинг камайиб кетгани учун эридан дакки егани яшин тезлигида миясига урилди-да, гўёки эри уни яна койиётгандек, “Қўлинг синиб, қўлсиз қолгур, ўлмадинг қутулмадим”, дея болаларини сўкиб, қўрқитиб тинч ўтиргизмоқчи бўлди. Аммо кичкинтой Аббосбек онасининг гапига пинагини ҳам бузмади. Обдастадаги сувдан шакар идишига тўлдириб сув қўйди, чойнакка сув қуймоқчи бўлиб, грант томон йўл олганди қоқилиб йиқилиб тушди, қўлидаги чойнак ҳам синди. Бу ҳолатга Дилнавоз югуриб келди-да, Омонбекни қарамадинг, деб ура кетди, сўнг Аббосбекни “қўлинг синмади, оғзинг қонга тўлгур, ўлмадинг қутулмадим” дея ура солди. Калтакдан чинқираб анчагача йиғлаб болалар безиллашди.\nЧой учун қўйилган сув ҳам қайнади. Уйдан навбатдаги янги чойнакни олиб чиқиб, чой дамлаган Дилнавоз Омонбекка ўшқириб; “Сўрига кел, заҳри балоинга чой ичиб ол”, деди. Яхши гапни, ёмон гапни фарқига бориб қолган Омонбек аразлаб нонушта қилгани сўрига келмади. Аббосбек эса ҳали ёш аччиқ гапларнинг фарқига борадиган ёшда эмас эди. Шу маҳал зилзила рўй берди. Жонини сақлаш мақсадида сўридан Дилнавоз ерга ирғиб тушди, ортидан Аббосбек ҳам сўридан тушмоқчи эди, ер яна ҳам қаттиқроқ силкинди. Аббосбек эса ўзини бошқаролмай юз тубан ерга тушиб чинқириб қолди. Дилнавоз югириб келиб, болам-болам дея Аббосбекни қўлига олган эди, ер қон билан қизил рангга бўялганини кўрди, Аббосбекни бурни ва оғзидан тўхтовсиз қон оқаётган эди. Қўрқиб кетган Дилнавоз нима қилишини билмай боши қотди. Обдастадаги сув билан Аббосбекнинг юзини ювди. Ҳа деганда қон тўхтамади Аббосбек ҳушидан кетиб қолди. Югуришлаб кўчага чиқди. Такси тўхтатиб, шошилинч болалар шифохонасига етиб борди. Аббосбек буткул ўзини йўқотган, ранги кўкариб кетган мурда қиёфасига кириб қолган эди. Шифокорлар беморни жонлантиришхонасига олиб кириб кетишди.\nДилнавоз эшик тагида тўпалончи Аббосбегимни ўзинг асра, Аллоҳим, дея муножат қиларди. Майли, идиш-товоғимни синдирса ҳам, майли, мени асаб қилса ҳам, фақат боламни олма, Аллоҳим, дея нола қилиб йиғлаётган Дилнавознинг елкасидан кимдир тутди “Ўзингизни қўлга олинг, биз қўлимиздан келган ҳамма ишни қилдик, аммо...”\nДод солиб йиғлаган Дилнавоз маъшум хабарни айтган шифокорнинг юзига шапатилатиб ура кетди. Шифохонани баланд овоздаги йиғи тутди. “Иккига тўлмаган Аббосим, сен ўлгунча мен ўлсам бўлмасмиди, жоним болам, қаро кўзим, болам, онажонингни ташлаб кетдингми, болаам, вой болам”. Шифохонадаги шифокорлар ва беморлар Дилнавозга тасалли бергани чиқишди, аммо уларнинг қўлидан ҳеч нарса келмади. Дилнавоз кўзининг қароси, жигаргўшаси Аббосбекнинг ёнига кирди-да бағрига босиб тўйиб-тўйиб, тириклигида айтган сўкишларига афсусланиб йиғлаб олди. Шифокор тасалли берган бўлди. Дилнавоз Аббосбекни жойига қўйганида, Аббосбекни қўли пастга осилиб қолди. Шифокор Аббосбекнинг қўлини ушлаб, фарзандингизга нима бўлганди, дея сўради. Дилнавоз бўлиб ўтган воқеани айтиб бергач, шифокор: “Бола сўридан эмас, баланд жойдан йиқилиб тушган, сўридан йиқилганда қўли синмаган бўларди”, деди.\nБилсангиз фарзанд учун она фариштадир.\nОнанинг оғзидан чиққан каломи, “қўлинг сингур, қўлинг синмади, ўлмадинг қутулмадим”, дея сўкканидек бўлди. Сўридан йиқилган боланинг оғзи қонга тўлди, бурни қонади, қўли синди, вафот этди. Балки бу ишлар ўз-ўзидан бўлмагандир. Меҳрибон онанинг аччиқ устида айтган гапларига фаришталар ижобатини тилаб омин деганки, ана шу гапларини ижобати намоён бўлди.\nҲа, албатта, нафақат она ўз боласига гапираётиб, ота ҳам, балки ҳар бир инсон бир-бирига яхши гаплар билан мурожаат қилиши лозим. Зеро, яхши гапга ҳам ёмон гапга ҳам елкамиздаги фаришталар омин деб туради.\nОлтинкўл тумани “Кўтармачек” жоме масжиди имом-хатиби\nСторінка 526 з 543


«Норма Маслаҳатчи» газетасининг 2018 йил 14 август 33-сони - Gazeta.Norma.uz\n«Норма Маслаҳатчи», №33, 2018й. 14 август\nЎзбекистондан ташқарида ишлашни мўлжаллаганлар мазкур сонимизда чоп этилган материаллар билан албатта танишиб чиқишлари керак. Чунки унда меҳнат мигрантлари учун пенсия стажи хусусида гап боради. Бу тоифадаги кишилар учун хориждаги иш стажини сақлаб қолиш ва ҳисобини юритиш имконияти туғилди. Баъзи қоидаларга риоя этиш кифоя. Доимий ўқувчиларимиз анъанавий викторина саволларига жавоб бериб, ўзларининг пенсия қонунчилигига доир билимларини текшириб кўришлари ҳам мумкин.\nЮридик шахс воситачилик шартномаси асосида иш юритади. У Тартибда (3-илова, АВ томонидан 22.03.2013 йилда 2439-сон билан рўйхатдан ўтказилган) назарда тутилган ҳужжатларни (ҳисобот, далолатнома, ҳисобварақ-фактура) мажбурий равишда расмийлаштирган ҳолда комитентнинг товарларини ўз номидан сотишга ҳақли. Ушбу норматив-ҳуқуқий ҳужжат талабларини бажармаганлик учун қандай жавобгарлик белгиланган?\nКўп қаватли уйлар лойиҳаларини тайёрлаш хизматларини кўрсатадиган хусусий корхона кўп квартирали уйлардаги айрим квартиралар учун кадастр ҳужжатларини тайёрлаш фаолияти билан шуғулланмоқчи. Бундай фаолиятни амалга ошириш учун рухсатнома олиш тартиби қандай?\nАЖ қурилиш-монтаж ишларини бажаради (уларни бажаришга бир неча турдаги лицензия ва рухсат берувчи ҳужжатлар бор). Қурилиш вазирлигига илгари берилган лицензияларни 2018 йил охиригача қайта расмийлаштириш вазифаси юклатилган. 1. Мавжуд барча лицензиялар 2018 йил охиригача қайта расмийлаштирилиши керакми ёки фақат 2.04.2018 йилдаги ПФ-5392-сон Фармонга 1-иловада назарда тутилганларими? 2. Илгари олинган рухсат бериш тусидаги ҳужжатларни қайта расмийлаштириш лозимми?\nТашкилотдаги иш хусусияти ходимлар ўз ишининг устаси бўлиши ва топширилган вазифаларни бажара олишларини талаб этади. Адашмай, керакли одамларни танлаб олиш учун суҳбат ўтказишнинг ўзи камлик қилади, шу сабабли мутахассисларни синов муддати билан ишга қабул қилиш лозим. Эгаллаб турган лавозимига номувофиқ бўлган тақдирда ишдан бўшата олиш учун ишга қабул қилинган мутахассисга синов муддатини қандай белгилаш керак?\nЎз бизнесимни очмоқчиман. Қарийб 30 нафар ходим ишлайдиган офисни ижарага олишни режалаштираяпман. Ижарага олинадиган офис ходимлари учун ёнғин хавфсизлиги бўйича машғулотларни ким (ёнғиндан ҳимоя қилувчи ҳудудий идора ёки ўқув маркази) ўтказиши керак?\nКорхонанинг барча ходимларига идоравий поликлиникада тиббий кўрикдан ўтиш мажбурияти юкланди. Кўрикдан ўтказиш натижаларига кўра уларни қўшимча ташхис қўйиладиган текширувлардан ўтиш учун турли пуллик тиббиёт муассасаларига йўллай бошладилар. Мен қизил ва яшил рангларнинг айрим тусларини чалкаштиришимни аниқлашди, гарчи асосий рангларни кўрсам, шу жумладан қизил рангни ва яшил рангни ажратсам ҳам. Тиббий кўрик Низомга (АВ томонидан 29.08.2012 йилда 2387-сон билан рўйхатдан ўтказилган) қатъий мувофиқ равишда ўтказилган эмиш. Яшил ва қизил рангларнинг тусларини чалкаштирувчи ходим дастурчи бўлиб ишлаши мумкинми?


O'zLiDeP депутати кўмагида 20 нафар ишсиз ёшлар ишли бўлди, 50 та эҳтиёжманд оилаларга саховат кўрсатилди | O'zLiDeP\nO'zLiDeP депутати кўмагида 20 нафар ишсиз ёшлар ишли бўлди, 50 та эҳтиёжманд оилаларга саховат кўрсатилди\nХалқ депутатлари Наманган шаҳар кенгашига O’zLiDePдан сайланган депутат Соҳиба Гаппарова сайлов округидаги Яккасада ва Гулбоғ маҳаллалари аҳолиси билан учрашди.\nБугунги учрашувдан кўзланган асосий мақсад шу ҳудудда яшовчи кам таъминланган оилалар ва ишга муҳтож ёшларнинг бандлигини таъминлаб, уларнинг даромад топишларига ёрдам беришдир.\nМана шу мақсадда маҳалладаги 20 нафар ёшлар шаҳримизда жойлашган “Наманган порлоқ таъмир сервис” корхонасига ишга жойлаш учун йўналтирилди. Шу куннинг ўзида ишлаш истагидаги ёшлар корхона фаолияти ва ишчиларга яратилган шароитлар билан таништирилди.\nМаълумот ўрнида айтиш керакки, халқ вакили аҳолидан келган мурожаатларни ҳам ўз вақтида ўрганиб, ечим топишига кўмаклашмоқда.\nМасалан, Гулбоғ маҳалласида яшовчи якка тадбиркор Маъруф Жаббаров карантин чоралари туфайли фаолият юрита олмаётган эди, депутат саъйи ҳаракати билан 800 кг пиёз маҳсулотини ўз ҳаридорларига етказиб берди.\nЯна шу ҳудуддаги мебел ишлаб чиқарувчи тадбиркор Аюбхон Исақовга карантин ҳолатида фаолият юритиши учун маҳсулотларига Мингбулоқ туманидан буюртма олиб берилди.\nБундан ташқари депутат маҳалладаги юз билан юзлашган кексалар ҳолидан ҳам хабар олди. Шу билан бирга ҳудуддаги 50 та эҳтиёжмад оилаларга зарурий озиқ-овқат маҳсулотлари етказиб берилди.


"Насаф"нинг таркиби кучайтириладими? Мақсад қандай? Рўзиқул Бердиев жавоб берди / CHAMPIONAT.asia\n00:30Канчельскис Ўруновга мос келадиган жамоаларни айтди 1 00:13Эшпириту Санту "Тоттенхэм" вакиллари билан учрашди 0 23:59Клопп Вейналдумнинг ўрнига бошқа футболчи топиб қўйди 0 23:44"Манчестер Юнайтед" Погба билан музокараларни давом эттирмоқда 1 23:23Голларга бой ўтган Ўзбекистон ва Венесуэла футзал терма жамоалари ўртасидаги баҳсдан ГАЛЕРЕЯ 2 23:11Эрнандес Швейцарияга қарши баҳсни ўтказиб юборади 1 22:55"Вест Бромвич" янги бош мураббийни маълум қилди 0 22:30Сурат биздан, изоҳ сиздан! 23 22:12А Сериянинг 3 топ-клуби "Барселона" дарвозабонига қизиқиш билдирмоқда 1 21:50Пеле Роналдуга: “Сенга мухлислик қиламан!” 25 21:33U-20 Араб Кубоги-2021. Ўзбекистон U-18 термаси яна ютқазди 33 21:05Англия ТЖ ҳимоячиси яқин орада “Арсенал” аъзосига айланади 4 20:55Неймар Пеленинг рекордларидан бирини янгилади 3 20:40Жон Терри Про лицензиясини қўлга киритди 3 20:33Футзал. Дарвозаларга олтита гол урилган ўйинда Ўзбекистон Венесуэла билан жанговар дуранг ўйнади 21\n08 май 21:36\n"Насаф" жамоаси ОФК кубогига йўл олишдан аввал бугундан Тошкентдаги "Чиғатой" сунъий қопламали майдонида машғулотларга киришди.\nМашғулотлар олдидан жамоа бош мураббийи Рўзиқул Бердиевнинг фикрлари билан қизиқдик.\n- Дастлаб ОФК кубогига тайёргарлик жараёни ҳақидаги фикрларингиз билан ўртоқлашсангиз...\n- Яхши кайфиятда тайёргарликни бошладик. Чунки кеча клуб раҳбарлари ҳам футболчиларга катта мотивация берди. Ўзларинг ҳам кўрдинглар вилоят ҳокимимиз ҳам жамоа аъзолари билан учрашиб муҳим ўйинлар олдидан омад тилади. Мухлисларимиз яхши кузатиб қўйишди. Шу боис йигитларнинг руҳий ҳолати жуда яхши. Бугундан "Чиғатой" спорт базасида машғулотларни бошладик. Суъний майдонда тайёргарлик олиб боришимизни таъкидлагандим. Икки кун шу ерда шуғулланамиз. Сўнг 10 май куни Душанбега йўл оламиз.\n- Учрашувларнинг суъний майдонда ўтиши қанчалик қийинчилик туғдиради? Бундай паллада жароҳат олиш ҳолатлари кўп учрайди...\n- Бу жиҳат ўйлантиряпти. Лекин ҳеч нарса баҳона бўла олмаслиги керак. Агарда суъний майдон текис бўлса яхши ўйин кўрсатиш мумкин. Имкон қадар сифатли ўйнашга ҳаракат қиламиз. Майдонга чиқиб натижа кўрсатишимиз лозим. Мухлисларимиз биздан ғалабалар кутмоқда. Асосий мақсад кейинги босқичга йўлланма олиш.\n- Жамоанинг молиявий ҳолати ва таркиби 10 йил олдингидек бўлмасада кўпчилик "Насаф"дан 2011 йилги ғолибликни кутяпти. Клуб раҳбарияти жамоага шундай мақсадни қўйдими?\n- Турнирда максимал ҳаракат қиламиз. 2011 йилги натижа билан таққослаш ноўрин. Фарқ жуда катта. Қолаверса ўзим ҳам ўшанда ёрдамчи мураббий сифатида жамоада фаолият борганман. Таркиб жуда кучли эди. Турнирнинг даражаси юқорилигини яхши биламан. Максимал ҳаракат қилсак яхши натижа кўрсатишга кучимимиз етади. Раҳбарият билан гаплашдик, агарда кейинги босқичга чиқсак бошқа футболчиларни ҳам рўйхатдан ўтказамиз. Жамоани кучайтиришни ўйлаб кўрамиз. Бунинг учун кейинги босқичга чиқишимиз зарур. Ютишни мақсад қилсак таркибимизни кучайтиришимиз даркор.\n- Туркманистон клуб "Олтин аср" мусобақада катта эҳтимол билан иштирок этмайди. Бу "Насаф"нинг режаларига ва гуруҳдаги ҳолатга қанчалик таъсир қилади?\n- Режамиз бўйича учта ўйинга тайёргарлик кўргандик. Шуни айтишим мумкинки, Туркманистон жамоаси ҳақида бизда маълумотлар кам эди. Қайсидир маънода режамизга бироз ўзгартирармиз. Гуруҳдаги қолган рақиблар ҳақида маълумотларга эгамиз.\n09 май 07:47:44\nНасаф эгилмайди, букилмайди, синмайди. Олға Насаф. Ўн йил аввалги ғалабангни юбилейини нишонлаймиз!\n09 май 05:33:40\nHujum chizigʻini sal tajribasi bor oʻyinchi bilan toʻldirish kerak\n09 май 05:33:31\n09 май 00:27:21\nOlg‘a Qashaqadaryo Olg‘a Nasaf Roziqul aka omad sizga\nОлга Кашкадарё бу нима деганинг ? Насаф Узбекистон шарафини химоя киладику. Махаллийчиликни йукотайлик биродар. Булинганни бури ейди\n09 май 00:16:48\nHURMAT SAQLAGAN XOLDA AYTAMANKI D.SAITOV,TURDALIYEV,KOMILOVLAR ASOSIYGA TAYOR EMAS.BERDIEV ESA XATO QILYABDI,AYNIQSA SAITOVNI ASOSIYGA TUSHIRIB.OMAD NASAFGA\n09 май 00:16:13\nHURMAT SAQLANG AN XOLDA AYTAMANKI D.SAITOV,TURDALIYEV,KOMILOVLAR ASOSIYGA TAYOR EMAS.BERDIEV ESA XATO QILYABDI,AYNIQSA SAITOVNI ASOSIYGA TUSHIRIB.OMAD NASAFGA\n08 май 23:55:41\nБердиев ҳақ булишиям мумкин минг қилсада у мутахасис ман оддий мухлисман мани шахсий фикримча шу таркиб биланам Насаф ОФКни олади деб уйлайман,Бердиев айтганидек 2011йили ҳақиқатдан таркиб кучли эди ОФК кубогида қатнашувчи жамоаларам ҳозиргига қараганда кучлироқ эди,уша пайтларда ОФКда фақат Насаф уйнамаган бошқа жамоаларимизам уйнаган лекин ярим йулда ютқазиб турнерни тарк этишарди,у пайтлар бу турнерда купроқ ироқ жамоалари узбек жамоаларига яхши қаршилик курсатишарди ироқда у пайтлар тинчлик эди футболи ҳозиргидан бир мунча яхшироқ эди,лекин Бердиев айтганидек таркибни кучайтириб олишса зарар қилмайди таркибни кучайтиришса Насаф бир оёқда уйнабам ОФК кубогини олади,ОЧЛга йиланмани олишса келаси йили ОЧЛда уйнашгаям кучлироқ таркиб керак\n2011 ни такрорлаш жуда кийин. У вактдаги клубди рахбари хам, вилоятди рахбари хам бошка инсонлар эди. Аслида Насафнинг кубик олишида Демёненка эмас шу икки рахбар асосий рол уйнаганди. Хозиргиларининг иши курук майнавозчилик. Насаф натижа курсатса югуриб келиб бирга суратга тушади, табриклайди, бахонада узини пиар килиб колади. Муаммо чикса, ердам керак булса писал кетади\n09 май 16:43:59\nNima deysiz agar nasaf yutsa yana duwmanlar (xurmat saqlagan xolda) jarima yozmas ekanmi, "kubokni yutding"deb?\n09 май 00:45:44\nНасафга жарима куйган ХАЛК ЛУШМАНИ юраги тоза эмас экан.\n09 май 00:17:51\nYana jarima solmiydimikan? Faxridin nima deysan...antivodiy va antivoha...\n08 май 23:08:53\n08 май 22:44:56\nНасафдаги ёш иқтидорларнинг халқоро мусобоқадаги ғалабага чанқоқлиги, майдондаги ижодкорлигини тайзийқ, босим ва нохолис хакамлик синдирмаса албатта натижага эришади, лекин кейинги босқичга ўтса таркибни бироз кучайтириш ва бир икки терма жамоа даражасидаги ўйинчиларни жалб килиш шарт...\n08 май 22:29:26\n08 май 21:59:02\nNasafni shunday muhim uyin oldidan, jamoaga jarima solinishini qanday tushinish mumkin. Yoki Nasafni gruhdan chiqishini hohlamaydiganlar bormikana. Nasaf bunga javoban eng yaxshi uyinini kursatsa daxshat ish bulardida.\n08 май 21:59:01


Kategoriya: Hayot faoliyati havfsizligi , MANNAPOVA NARGIZA SHAKIROVNA\nСаломатлик – инсон камолотининг муҳим таркибий қисмларидан бири бўлиб, шахснинг ҳеч ким даҳл қила олмайдиган ҳуқуқи, ўз-ўзини ривожлантириш, шахсий ва жамият ҳаётида фаол иштирок этиши гаровидир.\nМаълумки, жамиятимизда инсон саломатлиги, жисмоний баркамоллиги, соғлом турмуш тарзи маданиятига эгалиги ўта муҳим ижтимоий қадрият ҳисобланади. Миллат саломатлигини таъминлаш, халқ генофондини бекаму-кўст сақлаш соғлом турмуш тарзи туфайлигина етарлича ижобий тарзда ҳал этилади. Бу эса, жамиятнинг барча ижтимоий институтлари; оила, ўқув-тарбия масканлари, маҳалла ҳамда мустақил таълим олдига жамиятимиз фуқароларига соғлом турмуш тарзи мазмуни ва моҳиятини англатиш, ёшларни сергак ва билимдон, баркамол шахс қилиб тарбиялаш масаласини кўндаланг қилиб қўяди.\nСоғлом турмуш тарзи (СТТ) - бу фаол меҳнат, ижод оғушида яшаш, кучли жисмоний ва руҳий юкламаларни, ўта хавфли ва зарарли таъсир кўрсатувчи омилларни енгил кўтара оладиган ҳар томонлама тараққий этган шахснинг шаклланиш жараёнидир.\nФалсафа ва ижтимоий гигиенага оид адабиётларда соғлом турмуш тарзини шакллантириш муаммоларига сўнги пайтларда катта эътибор берилмоқда. Бу масаланинг ижтимоий-руҳий, тиббий-гигиеник, иқтисодий, шахснинг ўзига алоқадор мотивацион томонлари тадқиқ этилмоқда. Бироқ, соғлом турмуш тарзининг методологик муаммолари ва ижтимоий-гигиеник мезонлари айрим минтақаларнинг ўзига хос томонлари, иқлимий-географик шароитлари, аҳоли турмуш маданиятининг этник хусусиятлари етарлича ўрганилган эмас.\nСТТ ни шакллантиришнинг миллий концепцияси намунавий модели республика аҳолиси ўртасида СТТ шакллантириш жараёнини маълум бир тартибда ва илмий асосда олиб боришни имкон яратади, унинг самарадорлигини оширади.Шу билан бирга СТТ намунавий модели – одамлар ўртасида соғлом муносабатларни ҳамда намунавий ҳулқни шакллантириш жараёнини тартибга солиб боради ва тезлаштиради. Одамлар жамиятда ўзларининг мавжуд яшаш тарзларини, гигиеник хулқларини, шунингдек тиббий маданийлиги ва фаолликларини намунавий этап билан қиёслаб кўриш ва унга тегишли ўзгартиришлар киритиб бориш имкониятига эга бўлади.\nСоғлом турмуш тарзини шакллантиришда мотивация омилининг ўрни хақида гап юритмоқчи бўлсак, аввало мотивация атамаси ўз мазмунига кўра шахсни маълум бир фаолиятини бажаришга киришиши учун ҳаракатга келтириш, унинг муҳимлигини асослаш ва англатишдан иборатдир. Жумладан СТТ шакллантириш муаммосида мотивация омили одамларга уларнинг нима учун СТТ да яшаш лозимлиги, не сабабдан носоғлом турмуш тарзини танлаш юзасидан кераклигини англатишга қаратилган. .\nАҳоли ўртасида соғлом турмуш тарзини шакллантириш жараёнида мотивация омилининг ўрнини баҳолашда ҳар бир шахсда унинг кундалик ҳаёт фаолиятини тахлил қилиш учун зарур бўлган учта асосий элементнинг мавжудлигига эътиборни қаратиш лозим. Жумладан ҳар бир шахсда:\n· соғлом турмуш тарзи ҳақидаги билимларнинг мавжудлиги;\n· соғлом турмуш тарзида яшашнинг инсонни соғлом қилишга ва умрини узайтириши мумкинлигига қатъий ишончнинг бўлиши;\n· соғлом турмуш тарзида яшаш учун астойдил ҳаракатнинг мавжуд бўлиши кабилар киради.\nНазарий жаҳатдан олиб қаралганда одамларнинг кундалик ҳаётида бу учбурчак турлича вариантларда шаклланган бўлиши мумкин. Ҳар бир шахснинг ўз саломатлигини мустаҳкамлашга бўлган ички эҳтиёжи унинг бу йўлдаги амалий ҳаракатини белгилайди. Шунга кўра барча омилларни:\n· гигиеник жиҳатдан тўғри ва асосланган турмуш тарзида, яъни соғлом турмуш тарзида яшовчиларга;\nтиббий гигиеник жиҳатдан асосланмаган, яъни носоғлом турмуш тарзида яшовчиларга ажратиш мумкин. .\nЎзбекистон Республикасининг ижтимоий ва иқтисодий тараққиёти ўсиб ва ривожланиб бораётган ҳозирги даврда соғлом турмуш тарзининг ижтимоий – гигиеник мезонларини аниқ белгилаб олишнинг аҳамияти жуда каттадир.\nМамлакатимизда соғлом турмуш тарзи мафкураси – инсон саломатлигининг қонунятлари ва билимлари мажмуи эмас,балки ,инсон саломатлигини мустахкамлашга бўлган қарашлар тизимидан иборатдир. СТТ мафкураси , Р.У.Арзиқуловнинг фикрича, турмуш тарзининг фалсафасини, давлатнинг соғлом турмуш тарзини шаклланиши бўйича юритаётган сиёсатин, СТТ нинг ҳуқуқий, аҳлоқий асосларини , СТТнинг педагогикаси, психологияси, социологик маданияти, этикаси ва ҳечинаслиги ўзида мужжасамлаштирган бўлиши лозим .\nМаълумки, меъзон – бу шундай бир ўлчамки, унинг ёрдмида биз учун ўлчаниши зарур бўлган жараёнларни шакллантирилган эталон ( стандарт) билан таққослаш имкониятига эга бўламиз, уни баҳолай оламиз. Соғлом турмуш тарзидек мураккаб ижтимоий жараёнларни ўлчашда унинг биз учун мақбул ва зарур бўлган ўлчамларини шакллантириш муҳим амалий аҳамиятга эгадир.\nСоғлом турмуш тарзини ўлчашда ишлатилиши мумкин бўлган бундай меъзонлар қаторига шахснинг:\n· жамоатчилик ва меҳнат жараёнларида фаоллик кўрсатиб, самарали ижодий фаолият билан машғул бўлиши;\n· оилада ва кундалик турмушда намунали яшаши;\n· ўзидаги жисмоний ва маънавий қобилятларни рўёбга чиқаришга интилиши;\n· табиий ва ижтимоий муҳит билан мутаносибликда яшаши;\n· соғлом ва баркамол инсон бўлиб шаклланиш учун ўз шахсини босқичма-босқич ривожлантириб боришга интилиши;\n· носоғлом турмуш тарзига хос зарарли одатларнинг қулига айланиб қолишдан ва ўз умрини ҳаёт оқимининг аёвсиз гирдобига тушиб қолишдан асрашга интилиб яшаши;\n· фақат узоқ яшаётгани учунгина эмас, балки ҳаётда тўғри яшаётганидан ҳам қониқиши ҳосил қилиб, завқланиб яшаши интилиши;\n· соғлом турмуш тарзини ўзи учун бир умрга ҳамроҳ қилиб олиши каби қимматли сифат ва хусусятларини киритиш мумкин.\nҲар бир инсон ўз тана аъзоларининг заҳиравий имкониятларини ошириш учун, уларни мунтазам равишда чиниқтириб бориши лозим. Саломатлик заҳираларини яратиш учун соғлом турмуш тарзининг қуйидаги қоидаларига амал қилиш тавсия этилади:\n· мунтазам равишда жисмоний тарбия ва жисмоний меҳнат билан шуғулланиш. Хафтада организмга камида 6 соат жисмоний юклама бериш;\n· меъёрий ақлий ва жисмоний юклама билан ишлаш, кучли ақлий меҳнатдан сўнг фаол дам олиш. Меҳнат билан дам олишни галмагал ва мазмунли ташкил қилиш;\n· рационал ва таркиб жиҳатдан тенглаштирилган овқатланиш, ортиқча вазндан қутилиш, ҳайвон ёғлари, қанд ва ширинликларни истеъмол қилишини чегаралаш;\n· зарарли одатлардан юз ўгириш;\n· организмни чиниқтириш;\n· тоза ҳавода ҳар куни камида 2-3 соат бўлиш;\n· кун тартибига қатъий амал қилиш, бир кеча-кундузда камида 8 соат ухлаш;\n· эҳтиёж туғилганда турмуш тарзини ва ишини ўзгартириш;\nтурмуш, ўқиш ва ишдан қаноатланиб яшаш. .\nОрганизмнинг заҳиравий имкониятларини оширишни палапартиш эмас, батартиб ташкил қилишга эришиш лозим.\nЖумладан: турли хил жисмоний машғулотлар ёрдамида юрак ва тана мушакларини ишлашга мажбур қилиш, бундай машғулотларни белгиланган бир вақтда бажариш ва бунда маълум тартибга риоя қилиш, ақлий ва жисмоний меҳнатни галмагал алмаштириб бажаришни одат тусига киритиш, кабилар шулар жумласидандир.\nМаълумки биз наслимизнинг келажаги – соғлом авлод учун курашар эканмиз ўз мақсадимизга эришиш учун миллатни соғлом турмуш тарзида яшашга ўргатишимиз керак бўлади. Соғлом авлод деганда, биз фақат жисмонан бақувват фарзандларни эмас, балки маънавий жиҳатдан ҳам бой ва соғлом авлодни назарда тутишимиз лозим. Зеро, маънавий соғлом бўлмасдан туриб, жисмонан соғлом бўлиш мумкин эмас. Ҳар иккала тушунча бир бирига мос ва бири иккинчисидан тақазо қилади. Ҳам жисмонан, ҳам маънавий соғлом авлодга эга бўлган халқни эса синдириб бўлмайди. Биз жисмонан соғлом, юксак маънавятли ва ягона миллий ғоя асосида жипслашган миллатни шакллантиришни бош мақсад қилиб қўяр эканмиз уни соғлом турмуш тарзида яшашга ўргатишимиз лозим.\nСоғлом турмуш тарзи муаммоси – одамзод олдида турган энг муҳим муаммо – шахсни ҳар томонлама ривожлантириш, меҳнат турмуш ва дам олиш соҳасида, илмий жиҳатдан асосланган, ижтимоий – гигиеник фаоллиги кучайиб боришига ёрдам берадиган, ижтимоий-гигиеник жиҳатдан оқилона бўлган турмуш тарзини шакллантириш муаммосидир.\n“Соғлом турмуш тарзи – бу кундалик турмушни биологик ва ижтимоий қонунлар асосида ташкил этиб, саломатликни сақлаш ва мустаҳкамлашга қаратилган турмуш тарзидир” деб таърифлайди.\nТаълим тизимида соғлом турмуш тарзини тарғиб қилиш турли йўналишларда изчиллик билан, муайян дастур асосида, аниқ йўналишларда олиб борилиши лозим. Хусусан, бу аввало олий педагогик таълим жараёнида талабаларга соғлом турмуш тарзига оид муайян тиббий ва гигиeник билимлар бeриш, уларда соғлом турмуш тарзини сақлашнинг инсон танаси такомилига таъсири ҳақидаги тушунчаларни шакллантиришга қаратилса, иккинчи томондан, ёшларда қатъий режим асосида гигиeник қоидаларга амал қилиш, ўзи ва ён-атрофдагиларнинг соғлиғини асрашни кундалик одатга айлантириш кўникмаларини таркиб топтириш билан бевосита алоқадордир. Шунингдек, соғлом турмуш тарзи оммавий аxборот воситалари орқали кeнг тарғиб этилиши билан бирга, барча таълим-тарбия масканлари билан ҳамжиҳатликда мактаб, лицей, коллежларда бериладиган таълим-тарбия мазмунига чуқур сингдирилмоғи лозим.\nМаълумки, ўзбек оиласида кўп авлодлилик белгилари яққол ифодаланади. Унда фарзанд онгида соғлом ғоя ва билимлар шаклланишида оиланинг катталари - боболар, момолар, яқин қариндош-уруғлар, қўни-қўшнилар, маҳалла ҳам бевосита иштирок этади. Азалий одатларимизга кўра, фарзандларимиз тарбиясига ота-онадан нисбатан бобо, буви, қўшни ва қариндошларнинг таъсири кучлироқдир. Улар оиладаги маънавий муҳитнинг белгиловчилари ҳисобланади. Бу хил тарбия анъанаси ўтмишдан қолган муҳим маънавий-педагогик қадрият ҳисобланиб, буюк аждодларимиз ҳаётида бу хил тарбия услуби шаклланиб, муайян тизим даражасига етган. .\nИнсон турмуш тарзи ўз ҳаётида рўй берадиган аниқ воқеа-ҳодиса ва турли ўзгаришлар таъсирида шаклланади. Жамиятнинг ривожланиши, ахборот оқимининг ўсиши, тезкор ҳаёт тарзига талабнинг ортиши натижасида ўзаро мулоқот ва муносабатнинг бирмунча мураккаб тус олаётганлиги ўқувчилар руҳиятига таъсир кўрсатмоқда. Оқибатда уларда ўз тақдири, оиласи, жамоаси учун зарур бўлган турмуш тарзига эга бўлиш, ақлий, ҳиссий ва эркинликка интилишга асосланган хатти-ҳаракатлар мажмуини танлашга нисбатан маъсулликлари ортмоқда. Бу хил турмуш тарзи аксарият ҳолларда ўқувчиларда юзага келиши мумкин бўлган турли хил асаб хасталикларининг олдини олишни тақозо этади. Мазкур мақсадга эришиш аввало шахсий ва ижтимоий миқёсда соғлом турмуш тарзини ташкил этиш ҳамда унинг узвийлиги ва узлуксизлигига эришишнинг муҳим йўналишларини амалга оширишни тақозо этади. Бунинг учун эса ушбу муаммо моҳиятини англаш ва ҳал этишни билиш зарур. Сўнгги йилларда олиб борилаётган махсус тадқиқотлар жамиятимизда соғлом турмуш тарзини шакллантиришнинг илмий - услубий асосларини яратиш имконини юзага келтирди. Ўзбекистон Республикаси Олий ва ўрта махсус таълим вазирлиги, Олий ва ўрта махсус, касб-ҳунар таълимини ривожлантириш маркази ҳамда Ўзбекистон Республикаси Фанлар академияси Фалсафа ва ҳуқуқ институти ҳамкорлигида Ангрен шаҳрида “Соғлом турмуш тарзини шакллантиришда ахлоқий қадриятларнинг ўрни” мавзусида ўтказилган илмий-амалий конференция материалларида айнан ушбу масалалар ўз аксини топди.\nМазкур анжуман материалларини таҳлил қилиш натижалари унда ёшларнинг соғлом турмуш тарзини ташкил этишнинг ижтимоий ва маънавий-психологик муаммолари кўтарилганлигини, конференцияда қилинган маърузаларда ушбу муаммоларни ҳал этишнинг асосий воситаси сифатида маънавият масалалари қайд этилганлигини кўрсатди.\nИлмий тадқиқот натижаларимизнинг асосий мақсади педагогика олий ўқув юртлари талабаларида соғлом турмуш тарзини шакллантиришнинг яхлит педагогик тизимини ишлаб чиқиш ва ушбу тизимни амалиётга жорий этишга йўналтирилган илмий методик тавсиялар яратиш такомиллаштириш имконини берадиган педагогик шарт-шароитларни асослаш. Шу асосда ўзи ва атрофдагиларнинг саломатлигини сақлашга оид билим, кўникма, малака ва одатларни эгаллаган шахсни тарбиялашдан иборатдир. Олиб борилган тадқиқот ишининг натижасида қуйидаги қуйидаги амалий натижалар тавсия этилди.Таълим жараёнида педагогика олий юртлари талабаларининг соғлом турмуш тарзига оид билимларидан фойдаланиш фаоллаштирилди, ва амалиётда кенг қўлланилди;\n- соғлом турмуш тарзи мазмунини англаб етишнинг аҳамиятини эътиборга олган ҳолда, талабаларда соғлом турмуш тарзига оид тушунчалар, унинг турли сатҳлари муайян ҳодиса сифатида босқичма-босқич шакллантирилди;\n- турли машғулотлар ва бошқа ўқув предметларини ўрганиш жараёнида талабаларнинг соғлом турмуш тарзи тўғрисидаги маълумотларига тизимли равишда ёндошилди,соғлом турмуш тарзини шакллантириш самарадорлигини оширишнинг модели ва концепцияси яратилди ;\n- “Соғлом турмуш тарзи” экспериментал курсини ўқитиш жараёнида замонавий педагогик технологиялардан талаб даражасида фойдаланилди, тажриба синов ишлари ўтказилди,бўлғуси педагогларни соғлом турмуш тарзига ўргатишнинг самарадорлиги кафолатланди, талабаларнинг соғлом турмуш тарзига оид маълумотлари ортди.\npublished at: Тошкент.Халқ таълими,\npost date: 2019 yil 7 yanvar


«Виждоннинг овози паст ва сокин эшитиладиган жойда одам ҳеч қачон бақирмайди». Ватани озодлиги йўлида тинимсиз курашган, аммо ҳеч қачон қўлига қурол олмаган Маҳатма Ганди - Daryo\n15:02, 02.10.2021 44190\n1940 йиллар охирида оддий, камтарона кийинган тинчликсевар бу инсон дунёнинг энг қудратли империясини мағлуб этиб, ватанига озодлик олиб келади. Унинг зўравонликсиз қаршилик кўрсатиш ҳаракати кўплаб халқларни илҳомлантиради. Исми Моҳандас Карамчанд Ганди ёки Маҳатма, яъни «Буюк руҳ» бўлган бу ватанпарвар инсон ҳаёти ва кураш йўли ҳақида «Дарё» колумнисти Муҳаммадқодир Собиров ҳикоя қилади.\nВазир оиласидаги кенжа фарзанд\nМоҳандас Карамчанд Ганди 1869 йил 2 октябрь куни Ҳиндистоннинг ҳозирги Гужарат штатидаги Порбандар шаҳрида туғилади. Унинг отаси Порбандар бош вазири бўлиб, Ганди унинг тўртинчи хотинининг фарзанди эди. Гандининг онаси эса ўз-ўзини тарбиялаш ва аскетик тамойилларни илгари сурувчи жайнизмнинг вайшнавизм диний йўналиши мутаассиб фидойиси ҳисобланган. Ёш Моҳандас айнан онасининг катта таъсири остида улғаяди, Гандилар оиласи вегетарианлик, диний бағрикенглик ва зўравонликни рад этиш тамойилларига қатъий амал қиларди.\nГанди 13 ёшида ўзидан бир ёш катта бўлган Кастурба исмли қизга уйланади. Ўсмирлик пайтида у оиланинг қатъий диний эътиқодига қарши чиқади: чекиш, гўшт ейиш ва уй хизматчиларининг пулини ўғирлашни бошлаган Ганди, ҳатто фоҳишахонага ҳам боради. Аммо унинг айтишича, у ерда ҳеч нима бўлмаган, Худо Гандини гуноҳдан ҳимоя қилган.\nЕтти ёшли Ганди\nГарчи Ганди ёшлигида шифокор бўлишни хоҳласа-да, отаси ҳукуматда жой эгаллаши учун уни юридик соҳага йўналтиради. Бу даврда ҳуқуқшунослик бўйича дипломни Англияда олиш мумкин эди. 1888 йил 18 ёшли Ганди ҳуқуқшуносликни ўрганиш учун Лондон томон йўл олади. Юридик коллежни тугатиб уйга қайтган Ганди онаси унинг келишидан бир неча ҳафта олдин вафот этганини эшитади. Бомбейда бироз вақт адвокатлик билан шуғулланган Моҳандас бу соҳада муваффақият қозона олмайди ва ҳинд фирмасига юрист бўлиб ишга киради. Кейинроқ эса фирманинг Жанубий Африкадаги офисига юборилади.\nСатяграҳанинг пайдо бўлиши\nЖанубий Африкага келган Ганди бу ердаги дискриминациядан ҳайратга тушади. Дурбан шаҳридаги судда судья ундан бошидаги салласини ечиб қўйишни талаб қилади. Ганди бундан норози бўлиб, суд залини тарк этади. Преторияга кетувчи поездда эса уни оқ танли йўловчига жой бермагани учун биринчи класс купедан ҳайдаб чиқариб, калтаклашади. Поезддаги воқеа Ганди ҳаётидаги туб бурилиш нуқтаси бўлди. Тез орада у расмийларга қарши норозилик ҳаракати сифатида сатяграҳа — зўравонликсиз пассив қаршилик кўрсатиш тушунчасини ишлаб чиқа бошлайди.\n1906 йил Трансваал ҳукумати мамлакатдаги ҳинд аҳолининг никоҳларини тан олмаслик ва уларни рўйхатга олиш тўғрисида қарор чиқаргандан сўнг Ганди ҳукуматга қарши саккиз йил давом этган «сатяграҳа»(ҳақиқат ва қатъийлик) деб номланган биринчи фуқаровий норозилик кампаниясини бошлайди. 1913 йил, норозиликнинг сўнгги босқичида юзлаб ҳиндлар, жумладан аёллар ҳам қамоққа ташланди, қаршилик кўрсатган ҳинд кончилари аёвсиз калтакланади ва ҳатто отиб ташланади. Бироқ Буюк Британия ва Ҳиндистон босими остида Жанубий Африка ҳукумати норозилик етакчилари Ганди ва генерал Ян Кристиан Смуцнинг келишув шартларини қабул қилади. Бу келишув ҳиндларнинг никоҳларини тан олиш ва улар учун солинган солиқни бекор қилиш каби имтиёзларни ўз ичига оларди.\nГандининг Жанубий Африкада адвокат бўлиб ишлаган даври\nҚаршилик ҳаракати етакчиси\n1914 йил Биринчи жаҳон уруши бошлангач Ганди Ҳиндистонга қайтади. 1919 йил у парламентнинг Роулат актини (британияликларга сиёсий фаолларни судсиз ҳибсга олишга ҳуқуқ берган) қабул қилишига жавобан норозилик кампаниясини уюштиради. Аммо зўравонликлар бошланиб кетгач (хусусан, Амрицар шаҳрида тўрт юзга яқин ҳинд отиб ташланади) вақтинчалик чекинишга қарор қилади. Айнан Роулат қонунига қарши кампаниядан сўнг Ганди Ҳиндистон мустақиллик ҳаракатининг энг кўзга кўринган етакчисига айланади.\nГандининг зўравонликсиз қаршилик кўрсатиш ҳаракати Ҳиндистондаги барча дин ва синфлар томонидан қабул қилинади. Маҳатма Ганди Британия мустамлакачи ҳукуматига умумий бойкот эълон қилиб, амалдорлардан Британия тожи учун ишлашни, талабалардан давлат таълим муассасаларига боришни, аскарлардан мустамлакачи ҳукуматга хизмат қилишни, фуқаролардан солиқ тўлашни ва Британия товарларини сотиб олишни тўхтатишни сўради. Шунингдек у Буюк Британияда ишлаб чиқарилган кийимлар сотиб олиш ўрнига кўчма йигирув ғилдирагидан фойдаланишни бошлайди. Тез орада йигирув ғилдираги Ҳиндистон мустақиллигининг рамзига айланади.\nГандининг ҳаракатларига жавобан Британия ҳукумати уни қўзғолон кўтаришга уринишда айблайди ва 1922 йилда олти йилга озодликдан маҳрум қилади. Бироқ кўричак жарроҳлигидан сўнг, 1924 йили Ганди қўйиб юборилади. Қамоқдан чиққач Ганди Ҳиндистоннинг мусулмон ва ҳиндуий аҳолиси ўртасидаги муносабатлар ўзгарганини кўради ва бирдамликка чақириш учун уч ҳафталик очлик эълон қилади. 1920 йиллар охирида Ганди сиёсий ҳаётдан бироз чекинди.\n1930 йили Буюк Британия ҳукумати Ҳиндистонда туз тўғрисида қонун қабул қилади. Унга кўра ҳиндларга туз йиғиш ва уни сотиш тақиқланади, мамлакатда давлатнинг туз монополияси ўрнатилади. Шундан сўнг Ганди сиёсатга қайтишга қарор қилади ва «сатяграҳа»нинг янги кампанияси — туз юришини уюштиради. Тарафдорлари билан Араб денгизи томон йўл олган Ганди денгиз бўйида қонунга зид тарзда денгиз сувидан туз пиширишни бошлайди. Унга бутун мамлакат, айниқса қашшоқ синфлар эргашади. Натижада «туз юришлари»да қатнашгани учун мамлакат бўйлаб олтмиш мингдан ортиқ ҳиндлар қамоққа олинади, жумладан Маҳатма Ганди ҳам.\nГанди тарафдорлари билан\n«Туз юришлари» Гандини дунёда машҳур инсонга айлантиради. 1930 йил Time журнали Гандини «Йил одами» сифатида эътироф этади.\nГанди 1931 йилнинг январь ойида озодликка чиқарилади ва Британиянинг Ҳиндистондаги генерал-губернатори Лорд Ирвин билан музокаралар ўтказиб, минглаб сиёсий маҳбусларни озод қилишга эришади. Келишувга кўра туз тўғрисидаги қонун бекор қилинмайди, аммо қирғоқ бўйида яшовчи ҳиндларга туз йиғиш ҳуқуқи берилади.\n1931 йил Ганди ўзи бошчилик қилувчи Ҳиндистон Миллий Конгрессининг ягона вакили сифатида Лондондаги «Айлана стол» конференциясига ташриф буюради. Конференция давомида Буюк Британиянинг Ҳиндистонга мустақиллик беришга тайёр эмаслиги аниқ бўлади. Қолаверса кўплаб мусулмон ва сикх делегатлари Ганди томонидан илгари сурилган ягона Ҳиндистон ғоясини қўллаб-қувватламайди.\nНатижада ҳафсаласи пир бўлган Ганди Ҳиндистонга қайтади ва норозилик ҳаракатларини давом эттиради, аммо бироз ўтиб Ҳиндистоннинг янги генерал-губернатори Лорд Виллингдон репрессиялари туфайли яна қамоққа ташланади. 1934 йил қамоқдан чиққач Ганди Миллий Конгрессни тарк этади, партия раҳбарлигини Жаваҳарлал Неру эгаллайди. Ганди яна сиёсатдан узоқлашади, лекин аҳолининг энг қуйи табақалари ҳуқуқлари учун курашишни давом эттиради.\nГандининг Лондонга ташрифи. 1931 йил\nИккинчи жаҳон уруши давом этар экан, Ганди Буюк Британия Ҳиндистонга мустақиллик бериши учун «Ҳиндистонни тарк эт» ҳаракатини бошлайди. Аммо консерватор бош вазир Уинстон Черчил «Мен Британия империясини тугатиш учун қиролнинг бош вазири бўлмадим» дея таъкидлаб, Ганди ва бошқа озодлик ҳаракати аъзоларини ҳибсга олишга буйруқ беради. Ўн тўққиз ойлик қамоқдан сўнг Ганди соғлиғи ёмонлашгани учун озод қилинади.\nБуюк Британияда 1945 йилги парламент сайловларида Лейбористлар партияси ғолиб бўлгач, Ҳиндистон Миллий Конгресси ва Мусулмонлар лигаси билан Ҳиндистон мустақиллиги бўйича музокаралар ўтказишни бошлайди. Ниҳоят 1947 йил Ҳиндистонга мустақиллик берилади, аммо мамлакат икки давлатга ажратилади: Ҳиндистон(асосий аҳолиси ҳиндуийлар) ва Покистон(асосий аҳолиси мусулмонлар). Ганди бўлинишга дастлаб кескин қарши чиқади, бироқ у мустақилликдан кейин ҳиндлар ва мусулмонлар ички тинчликка эришади деган умидда ажралишга рози бўлади. Шунингдек Ганди уларни бирлаштиришга куч билан ҳаракат қилишни ёқламасди.\nЗўравонликсиз кураш асосчисининг зўравонлик билан ўлдирилиши\nБўлинишдан кейинги тартибсизликлар пайтида Ганди ҳиндлар ва мусулмонларни биргаликда тинч яшашга чақиради ҳамда Калкуттадаги тартибсизликлар тугамагунча очлик эълон қилади. Деҳлига қайтган Ганди Ҳиндистонда қолган мусулмонларнинг ҳуқуқларини ҳимоя қилиш учун яна очлик эълон қилади. Қариб қолганига қарамай Ганди Бенгалияга сафар қилишни режалаштиради. Шу пайтга қадар ҳиндлар учун курашган буюк Ганди эндиликда мусулмонлар учун ҳам курашаётган эди. Ҳиндистон ҳукуматининг Покистонга тўлаши керак бўлган товоннинг тўлмаслигига жавобан Ганди яна очлик эълон қилади. Буюк етакчига ҳурмат кўрсатмасликнинг иложи йўқ эди, товон тўлаб берилади. Гандининг бу ҳаракатлари ҳинд фанатиклари томонидан мусулмонларга ён босиш, хиёнат сифатида кўрилади.\n1948 йил 20 январь куни Гандига суиқасд уюштирилади, аммо у тирик қолади. Озодлик асосчисининг атрофида нохуш вазиятлар кўпаяётганини сезган Ҳиндистон полицияси Гандига шахсий ҳимоя таклиф қилади, бироқ буюк қалб соҳиби «шахсий хавфсизликни озодликка бой бераётганларнинг яшашга ҳаққи йўқ» дея таклифни рад қилади. 30 январь куни бир неча ҳафталик очликдан заифлашиб қолган Ганди неваралари ҳамроҳлигида Деҳлидаги уйидан ибодатхонага қараб йўлга чиқади. Унинг олдига келиб таъзим қилган минглаб инсонлар ичида бўлган Натурам Годсе исмли ҳинд экстремисти буюк йўлбошчига қарата ярим автоматдан уч марта ўқ узади. Умр бўйи зўравонлик қилмасликни тарғиб қилган пасифист Моҳандас Карамчанд Гандининг ҳаёти шу тариқа зўравонлик якун топади. Қотил Годсе ва шериги бир йил ўтиб осилади, фитнанинг бошқа аъзолари умрбод қамоқ жазосига ҳукм қилинади.\nЎз халқи озодлиги ва тинчлиги учун курашган бу инсон дунёда тинч норозилик кўрсатиш ва бағрикенглик рамзларидан бири бўлиб қолди. Унинг сатяграҳа ғоясидан Жанубий Африкада Нелсон Мандела, АҚШда Мартин Лютер Кинг илҳомланди ва фойдаланди. Маҳатма Ганди нафақат ХХ асрнинг, балки инсоният тарихининг энг кўзга кўринган сиёсий арбобларидан бири ҳисобланади.\n09:40, 17.11.2021 89975\n20:00, 09.11.2021 79368\n16:37, 03.11.2021 66874\n15:20 Бугун 158\n15:05 Бугун 2144\n15:00 Бугун 1765\n14:58 Бугун 1962\n18:20, 01.12.2021 100682\n07:05, 01.12.2021 89938\n09:50, 01.12.2021 76408\n06:45, 01.12.2021 61946


Мустақилликнинг юксак марраларини қадрлайлик\nНаманган шаҳар 1-сон ФҲДЁ бўлими томонидан шу мавзуда учрашув бўлиб ўтди. Учрашувда, Наманган шаҳар ҳокимлигининг Хотин-қизлар кенгаши, “Нуроний” жамғармасининг Наманган шаҳар бўлинмаси, “Маҳалла” ҳайрия жамоат фондининг Наманган шаҳар бўлинмаси ходимлари иштирок этдилар.\nМустақиллик шарофати ва Президентимиз раҳнамолигида амалга оширилаётган кенг кўламли ислоҳотлар туфайли Ўзбекистон бугунги кунда изчил тараққий этиб бораётган замонавий индустриал мамлакатга айланди. Мамлакатимизда ишбилармонлик ва инвестиция муҳитини тубдан яхшилаш ҳамда тадбиркорликни ҳар томонлама қўллаб-қувватлаш масаласига давлат сиёсати даражасида эътибор қаратилмоқда.\nНаманган вилоят адлия бошқармасида “Давлат ҳокимияти ва бошқаруви органлари фаолиятининг очиқлигини таъминлаш ҳамда қабул қилинаётган қарорлар учун масъулиятни оширишнинг долзарб масалалари” мавзусида давра суҳбати ўтказилди.


Эрон жамғармалари фаоллашмоқда\n26 июн 2022, Тошкент вақти: 09:40\nАйрим маълумотларга кўра, тожик расмийлари рози бўлган тақдирда эронликлар Тожикистонда қурилажак гидроэнергетик иншоотлар учун ҳам маблағ ажратишга тайёрлар.\nХўжандда Эроннинг “Имдод” Халқаро ташкилоти 100 кишига мўлжалланган ўқув цехини ишга туширди. Мазкур цехда тикувчилик касбини бепул ўрганган қизлар келажакда иш билан ҳам таъминланиши айтилмоқда.\nХўжанд шаҳрида тикувчилик-ўқув цехи ишга тушиши маросимида қатнашган Эрондаги “Имдод” халқаро жамғармаси раиси Саиджавод Разавийга кўра, Эрон Тожикистон билан яқин дўст, бир уруғ-аймоқ сифатида алоқаларни мустаҳкамламоқда.\n- Тожикистон мустақилликка эришганида Эрон давлати биринчи бўлиб бу мустақилликни тан олган эди. Республиканинг энг оғир кунларида ҳам, бугунги шаклланиш даврида ҳам давлатимиз ўз ёрдамини аямаяпти.\nБиз Тожикистон билан ҳамкорлик қилишдан ҳеч қандай ғаразли ниятларимиз йўқ. Агар эътибор берган бўлсангизлар,шу йиллар давомида Эрон ва Тожикистон ўртасидаги ҳамкорликлар фақат иқтисод, маданият ва маърифат соҳасидагина амалга оширилмоқда. Дўстликни мустаҳкамлаш, ҳамкорликни ривожлантириш - асосий ниятимиз, дейди Саиджавод Разавий.\nМазкур цехда таълим олаётган Машҳура Конибодом туманида истиқомат қилади. “Конибодом ёки яшаётган қишлоғингизда мана шу касбни ўрганишнинг имкони бормиди?” деб сўраймиз Машҳурадан.\n- Мен яшаётган Маҳрам қишлоғида ва туман марказида тикувчилик касбини ўргатадиган ташкилотлар йўқ. Бори ҳам пулли. Лекин ўша пулли ташкилотлар ўқитади-ю иш билан таъминламайди. “Имдод” ташкилоти эса ўқиш тугаганидан кейин иш билан таъминланишда ёрдам беради ва 100 сомоний ёрдам пули беради, дейди Машҳура.\nМашҳурадан ташқари сўғдлик яна 100 қиз мазкур таълим цехида таҳсил олмоқда. “Толиба бўла туриб нега тикувчиликни ўрганаяпсиз?” дея сўраймиз Хўжанд Давлат университетининг 3-курсида таҳсил олаётган Мавзуна Нуриддиновадан.\n- Ростини айтсам, бугунги ҳаётни кўриб, ўқитувчининг ойлиги билан оила тебрата олмайман, деган хулосага келдим. Шунинг учун мана шу курсларда ўқишга аҳд қилдим. Боз устига, тикувчиликка ҳавасим бор.\nИлгари ўзимча кийим-кечаклар тикардим. Бу ерда тикувчиликнинг сир асрорларини ўргатишаяпти. Ниҳоят, тугатганимдан кейин иш билан ҳам таъминланаман, дейди Мавзуна.\nАйни пайтда маҳаллий кузатувчилар орасида Эрон давлати жамғармасининг тожикистонлик ёшларга кўрсатаётган ёрдами беғараз эмаслигига урғу бераётганлар ҳам бор. Таҳлилчи Салим Воситовга кўра, тожик ёшларига мўлжалланган тадбирлар уларда Эронга бўлган мойилликни оширишга қаратилган.\n- Назаримда, расмий Душанбенинг сўнгги пайтларда АҚШ томонига юз ўгираётгани, Россия билан тиғиз ҳамкорлиги Эронни ташвишга солган. Мана шу жиҳатдан қаралганда, Эрон томони Тожикистон раҳбарларида ўзлари учун содиқ шерик пайдо қилиш ниятида.\nБунинг учун Эрон ҳукумати қисқа муддат ичида республикада қатор иқтисодий-маданий тадбирларни бошлади. Ҳаттоки, Роғун ГЭСи қурилишининг давом эттирилишини қўллади ва зарур миқдордаги маблағ билан таъминлашга тайёр эканлигини билдирди.\nЭрон ҳукуматининг айнан ёшларга эътиборни кучайтиргани ҳам тушунарли. Зеро, ёшлар ҳар бир мамлакатнинг келажагидир, дейди Салим Воситов.\nЖамғарма вакилларининг айтишларича, “Имдод” Тожикистонда фаолият кўрсата бошлаганидан буён кам таъминланган минглаб оилаларга иқтисодий ёрдам кўрсатган.\nШунингдек, Тожикистонда 3 йилдан бери фаолият кўрсатаётган жамғарма жорий йил май ойининг ўрталарида Сўғд вилоятида истиқомат қилувчи 15 та жуфтликнинг никоҳ тўйини бепул ўтказиб беришни мўлжаллаб турибди.\nЯнги оила қурган ёшларга 1,5 минг долларга тенг миқдорда уй-рўзғор буюмлари туҳфа қилинади. Бу эса Тожикистонда, айниқса, қишлоқ шароитида катта маблағ.


Камбағал оилаларни қачон “темир дафтар”дан ўчириш мумкин?\nФикр 31 июл 2020 136\nЎзбекистонда одамларнинг муайян қисми етарли даромад манбаига эга эмас ва камбағаллиги узоқ йиллар «ёпиқ мавзу» бўлиб келди.\nЛекин давлатимиз раҳбарининг ташаббуси билан аҳолининг ночор қисмига кўмак бериш мақсадида комплекс ва ҳудудий дастурлар ишлаб чиқилди. Бу борада амалга оширилиши лозим бўлган аниқ чора-тадбирлар белгиланди.\nКарантин чекловлари туфайли иш ўринлари яратиш, хусусан, камбағалликка қарши курашиш осон кечмаяпти. Шу боис, пандемиянинг таъсирини юмшатиш мақсадида «Саховат ва кўмак» умумхалқ ҳаракати йўлга қўйилди.\nСамарқанд вилоят маҳалла ва оилани қўллаб-қувватлаш бошқармаси бошлиғи


Ҳайрия тадбири » PopCorn.uz - Шоу Бизнес олами хақиқати\nСана: 08.05.2015 2078\nБолажонларнинг юзидаги табассум, қалбидаги олам-олам орзулар ва келажакка бўлган умид ҳеч қачон сўнмасин!\nАна шундай тилаклар билан бошланган бугунги ҳайрия тадбири пойтахтимизда жойлашган Гематология институти касалхонасида бўлиб ўтди. Айтиб ўтиш жоиз, мазкур касалхонада лейкоз (оққон) касаллиги билан оғриган, турли вилоятларидан бўлган бемор болалар келажакка умид қилиб, ана шу касаллик билан курашиб, даволанишмоқда.\nБугунги кунда лейкоз деб номланган оғир касалликни бошдан кечириб, соғайиб кетганлар сони ортиб бораётгани эса барчамизни қувонтиради. Улардан бир нечтаси айни кунда соғлом ҳаётга қайтган. Аммо, бу касалликнинг даволаниш жараёнлари узоқ вақт давом этиб, катта маблағни ҳам талаб этади. Бундай ҳолларда бемор болаларнинг ота-оналари тушкунликка тушмасдан иродали ва сабр-тоқатли бўлиб, эртанги кунга умидни сўндирмасликлари лозим.\nМазкур касалхонада даволанаётган болаларга, уларнинг кўзлари қувонч, қалблари шодликка тўлиши учун бугунги ҳайрия тадбири уюштирилди. Мазкур тадбир ташкилотчиларидан бўлган Отабек Маҳкамов дастурда бошловчилик вазифасини бажариб болажонларга қувонч улашиш истагида келган меҳмонларни улар билан таништирди. Тадбирда “Шуҳрат” медали соҳиби, ўзбек роботи иҳтирочиси Олимжон Тўйчиев ҳам иштирок этиб, ўзи яратган роботлари ҳаракатларини болаларга намойиш этди.\nСанъаткорлардан Абдумалик Тотли, Осиё, Гулноза, Ойбек ва Нигора, Масрур Усмонов, Шаҳруз, Ёқуббек Қудратов, Дилдора Олимжонова, Диёрбек Маҳкамов, Шаҳбозбек Эназаров ва “Шарқ” вокал чолғу ансамбли ўз куй-қўшиқлари билан болаларга шодлик улашишди. Шунингдек, бугунги кунда таниқли бўлган шоирлардан Аҳад Қаюм ўз шеърларини ўқиб, дилларга ҳушнудлик бағишлади.\nУмид билан, дардига шифо сўраб ётган болажонларга яқинларидан ташқари мутлако бегона бўлган инсонларнинг ҳам қўллаб-қувватлаши қалбларига илинж бағишлайди. Бу борада беморларга беминнат ўз ёрдамларини аямаётган, дори-дармон томонлама кўмак бераётган ҳамюртларимиз кўпчиликни ташкил этади. Ана шундай инсонларнинг сони тобора ортиб бораверсин деймиз.\nСамимий ва беғубор тилаклар билан бемор болаларни ҳаётга қайтариш йўлида ўз ҳиссасини қўшаётган инсонлар бугунги ҳайрия тадбирининг асосий иштирокчиларидир. Исм шарифларини ошкор этишимизни лозим кўрмаган бир қатор қалби пок инсонлар бор эканки, тез орада бу касалхонада даволанаётганлар сони камайиб боради.\nТуркиянинг Анқара шаҳрида Ўзбекистон элчихонаси томонидан ташкил этилган байрам тадбири Ўзбекистон халқ артисти Насиба Абдуллаева билан\nZamira Buxoro 08 5 2015 09:55\nilohim barcha bolajonlae tuzalib ketsin tadbirda Yoqubbek Qudratovni ko`rib judaham hursan boldm\nbobo_momo 13 5 2015 00:35\nIlohim hayriya tadbiringiz oz dargohida qabul qilinsin\nKarim 13 5 2015 00:37\njuda zor ish qilibsila